text:
Mu ihuriro ry’urubyiruko rusaga 400 ruhagararariye urundi mu nzego zitandukanye z’akarere ka Rwamagana ryabaye kuri iki cyumweru tariki 25 Kamena, rwibukijwe ko Leta irukunda kandi irutezeho byinshi bityo ishishikajwe n’icyaruteza imbere ariko ko byose bifitite igiciro kirimo no kureka ibirwangiriza ubuzima nk’ibiyobyabwenge n’ibindi.
Mu kiganiro cyatanzwe na Mwesigwa Robert , Umunyamabanga nshingwabikorwa w’inama y’igihugu y’urubyiruko, yibukije ko igihugu gikunda urubyiruko kandi hari byinshi kibateganyiriza, gusa ngo byose bifite igiciro kirimo guca burundu ikoreshwa ry’ibiyobyabwenge ndetse no gukunda ubuzima bworoheje.
Mu ijambo rifungura iri huriro, umuyobozi w’aka karere ka Rwamagana, Bwana Mbonyumuvunyi Rajab, yashishikarije urubyiruko kwiga ariko ko ari impapuro umuntu akura mu ishuri, bityo ko icya mbere ari ikiri mu mutwe, ati "imyitwarire yacu niyo igaragaza abo turi bo".
Meya yibukije urubyiruko ko igihugu kibatezeho byinshi kuko aribo bayobozi b’ejo hazaza, gusa abibutsa kubiharanira kuko biharanirwa kandi bigatangira umuntu akiri muto.
Meya w’Akarere ka Rwamagana, Mbonyumuvunyi Rajab
Yibukije kandi ko urubyiruko rwugarijwe n’ibyorezo byinshi birimo ibiyobyabwenge n’ukwiyandarika biviramo bamwe kubyara abo batateguye. Ku bijyanye n’amatora ya Perezida wa Repubulika ateganyijwe tariki 3 na 4 Kanama uyu mwaka, Meya yavuze ko bakwiye gushishikariza abandi gutora kandi neza, bagatora umukandida ukunda abanyarwanda, urubyiruko, iterambere kandi uzaharanira ko umunyarwanda akomeza kubaho neza.
Col. Rutikanga Jean Bosco Ushinzwe ingabo mu turere twa Rwamagana, Kayonza, Gatsibo na Nyagatare, yasabye uru rubyiruko gutekereza mu buryo bwagutse kandi bakirinda ibibashyirira mu kaga ubuzima birimo n’ibiyobyabwenge, yabasabye kandi kugira umuco wo gusoma bakareka guhugira muri Chat gusa, ati "mujye musoma ntabwo waba umuyobozi udasoma".
Ugiriwabo Vestine, umwe mu bari bitabiriye iri huriro nawe yavuze ko ibiyobyabwenge biri mu bikibabangamiye nk’urubyiruko, yagize ati “Ibibazo bikigaragara mu rubyiruko birimo kuba hari abagikoresha ibiyobyabwenge ndetse n’abishora mu ngeso mbi z’ubwomanzi, ibiganiro nk’ibi biradufasha kumenya uko turushaho kuganiriza abo duhagarariye n’abakibikoresha bakabireka".
Ugiriwabo avuga ko bakangurira abo bahagarariye kureka ibibangiriza ubuzima
Ntaganira Eugene we avuga ko hakiri n’imbogamizi y’ubushomeri, ariko ko rurushaho gushishikarizwa kwihangira imirimo.
N’ubwo nta mibare umuyobozi wungirije ushinzwe imibereho myiza y’abaturage muri aka karere, Madame Umutoni Jeane yaduhaye, ariko nawe ashimangire ko ikibazo k’ikoreshwa ry’ibiyobyabwenge kigihari, yagize ati “Ibibazo urubyiruko ruhura nabyo birimo bamwe mu bangavu bagihohoterwa, hari bamwe bafatatwa mu biyobyabwenge dore ko hano dufitemo n’abavuye I Wawa, abata ishuri n’ibindi, ubu rero byadufashije no kubakangurira kubwira bagenzi babo kujya mu mashuri cyane cyane ay’imyuga bakihangira imirimo”.
Umuyobozi wa’akarere ka Rwamagana wungirije ushinzwe imibereho myiza y’abaturage
Kabagambe Godfrey, umuyobozi w’inama y’igihugu mu Karere ka Rwamagana, yavuze ko iri huriro ari umwanya wo kwibutsa urubyiruko ku gusigasira ibyagezweho bakabigira ibyabo, kandi bakarukangurira gahunda yo kwishyira hamwe ntibategereze imirimo kuri Leta ahubwo bagakora iturutse muri bo dore ko ubu muri aka karere hamaze gushingwamo koperative 10 z’urubyiruko.
Kabagambe uhagarariye urubyiruko mu karere ka Rwamagana
Kabagambe kandi avuga ko bikiri imbogamizi kuba urubyiruko rutagira ingwate ngo rugurizwe ruhange imirimo ndetse na BDF ikaba hari imishinga yanga ngo ntiteguye neza, ariko ngo hakaba hari gahunda yo gutegura amarushanwa y’imishinga izavamo iterwa inkunga n’iki kigo.


c: text/html

text:
Mujyanama Claude uzwi nka TMC mu itsinda ’Dream Boys’ yaririye mu kiganiro yatumiwemo kubera indirimbo yabo nshya ’Wagiye kare ifite icyo imwibutsa.
TMC ubwo yari kuri Radiyo Rwanda ku mugoroba wo kuri uyu wa Gatanu bajyanywe no kumurika indirimbo yabo nshya imaze iminsi mike hanze umunyamakuru yamubajije niba iyi ndirimbo nta sano ifitanye n’ amateka ye undi ahita asuka amarira ibibazo byari bisigaye bibazwa Platini baririmbana mu itsinda.
Indirimbo ‘Wagiye Kare’ ikubiyemo ubutumwa bw’umwana wibuka umubyeyi we witabye Imana cyera akaba ababajwe n’uko iterambere rye umubyeyi we yagiye ataribonye amateka ahuye naya TMC wakuze atagira se. Platini we avuga ko adahuje amateka n’iyi ndirimbo ariko hari umuntu azi ari nawe baririmbiye iyi ndirimbo. Ariko nanone TMC we ahamya ko iyi ndirimbo atari ubuzima bwe baririmbye ahubwo byahuriranye nyuma y’uko indirimbo igiye hanze aribwo yatangiye kumukora ku mutima.
REBA HANO AMASHUSHO

robotstxt: allowed

filter: keep


text:
Uko wakwita kumusatsi udakura
Hari ubwo umuntu aba afite umusatsi ariko ugasanga utajya ukura ngo uve aho uri,kandi ugahora ucikagurika bitewe n’impamvu zitandukanye zirimo no kutawitaho uko bikwiye kugira ngo ukure neza, ariko hari uburyo wawitaho ugakura kandi mu gihe gito.
- 1.Iyo ushaka ko umusatsi wawe ukura,wirinda kuwudefiriza kenshi ahubwo ukajya uwusuka kandi ukibuka gusuka ibisuko binini kuko nibyo bidaca umusatsi.
- 2. Ikindi gifasha umusatsi gukura neza nukuwumesamo,maze ukawumutsa ukoresheje cya cyuma cyagenewe kumutsa umusatsi kandi ukirinda kuwunyuzamo igisokozo utarumuka neza,kuko iyo uwumukije mu bundi buryo uracikagurika kandi gucika ni bimwe mu bituma udakura
- 3. Niba ufite umusatsi udakura ngo uve aho uri kandi jya wirinda kujya muri saro kuwusokoresha ngo bakoreshe bya byuma bishyushye,cyane cyane kuri wa musatsi uba woroshye udafite ireme.
- 4. Umusatsi udakura kandi ucika ukuzwa no kuwushyiramo vitamini zagenewe umusatsikandi ukazishyiramo nibura kabiri mu kwezi niba ushaka ko ukura mu gihe gito cyane.
- 5. Ugomba kandi gusigamo amavuta yabugenewe abyibushya umusatsi, nibura buri cyumweru kandi ukirinda gusigamo amavuta ubonye yose no kumeseshamo amasabuni atari shampoo.
Ubu nibwo buryo wakoresha wita ku musatsi udakura,maze mu mezi atatu gusa ukabona impinduka kuko umusatsi uba umaze kwiyongera bigaragara.
Source ; madivas
Nziza Paccy


text:
Umuhungu dukundana ntago ajya ansaba ko tugendana
Muraho basomyi b’uru rubuga. Nkunze gusoma inama mutanga, akaba ari muri ubwo buryo nanjye nifuza ko mwangira inama. Maze hafi imyaka ibiri nkundana numusore long distance.
Ariko ubu turi ahantu hamwe. Ikibazo cyanjye kikaba rero kimeze uku : Uno musore akenshi du communicatinga kuri text messages. Umusore dukundana ntamunsi numwe yari yansaba ko musura cyagwa se ngo dutembere.
Burigihe iyo tugiye ahantu ni njyewe ubanza kumusaba ko twagenda yewe haba ari no ku rusengero. Bimaze kundambira, kuko ni nkaho ari jye jyenyine werekana interest. Bituma nibaza byinshi ko koko ibyaba ambwira ko ankunda aribyo cyagwa aba abeshya. Ese naba mutera ipfunwe ?
Nkubu tumaze 2 weeks tutabonana face to face. nagiranga rero mwo kabyaramwe mungire inama yuko nabimuganirizamo. Ese nahera he mbimubwira muburyo butagaragaza ko ndi desperate ?
Murakoze
Ibitekerezo byanyu
-
nta bundi buryo : nawe muburire umwanya ku buryo azibaza aho wajyiye cg se akagukumbura akagushaka. niyandika text utinde gusubiza kandi nabyo ukoreshe ijambo rimwe. bite,byiza. ijoro ryiza:urakoze..... nagushaka uzamusabe ko mubiganiraho. nubura nawe agakomeza akabura ubwo uzaba ubonye igisubizo cyawe. uzakomeze ubuzima bwawe uzabona undi mukunzi ukwizihiye.
icyo gihe uzagikoreshe wisuzume, hari ubwo imico n’imyitwarire yawe byaba byatera umukunzi ipfunwe ? uzakosore ibikenewe gukosora ariko ahanini iyo bimeze bityo nuko aba atakwiyumvamo cyane si amakosa yawe kandi ntacyo wabikoraho. iyo hari icyawe kikubangamiye kandi agukunda koko yabikuganirizaho.
-
jye numva, wabanza ukabimubaza, ukamubwira n’impungenge bigutera. kuko hari igihe ushobora gusanga love language ye atari umwanya, ahubwo wenda ari kuguha gift cg kuvuga amagambo meza. akaba wenda akora ibindi aziko bigushimisha kandi wowe icyo ushaka ari uko akwereka ko ashaka ko mugendana, ntabikore kuko atabizi. rero wabimuganiriza ukumva nta mpamvu yo gutegereza ko yibwiriza. surtout niba ubona iyo muri kumwe aba abyishimiye nubwo aba atari we wabigusabye. gusa nubimuganiriza ukabona nta gihindutse ubwo wafata undi mwanzuro.
-
Jye ndumva uwo musore wamwima umwanya si non uzicuza igihe cyawe wataye.
Nigute umuntu yaba agukunda mukamara two weeks mutabonana !!!!
Mukobwa be wise reba kure wasanga afite nundi yihera care kuruhande
Ndagukunda yo kuri text message ntizakunyure.
Kwiyemeza kutavugisha umuntu ukunda biragora ariko gerageza ufate nku kwezi
Utamuvugisha nubona nta reaction akoze ngwagushake nkuwagutakaje (bitari on text message)
Uzahite uva kubintu.
Menya ubwenge we kumwimariramo nkaho ariwe muhungu wavutse wenyine.
Nagenda uzabona undi don’t play with yr life
-
Umva mweneda ! ibyo ndabona bitaguca intege mu rukundo niba nta yindi nenge afite,nanjye ndi umusore kd nanjye nteye nk’uwo mukunzi wawe cyane ko uwo dukundana jyewe ntabasha kumuvugishiriza aho abantu bari ariko ntibivuze ko ntamukunda mbona ahubwo abo duhuje imiterere dukunda cyane kk ibyacu byinshi bihera imbere mu mutima ikizabikubwira iyo muri mwenyine agukorera ibyo utakekaga ko yakora.Courage nta mpungenge ni imiterere.
-
-
Mwatubwira ukuntu umuntu ushaka kwigisha inama Hano yanyura he ? Ni iyihe adresse akoresha .
Murakoze !
-


text:
Abantu benshi bagerageza gupanga igitsina cy’umwana bazabyara, icyo bagenderaho ngo ni uko intanga y’umugabo izavamo umukobwa itinda gupfa ariko ikagenda buhoro, mu gihe intanga y’umugabo izavamo umuhungu bavuga ngo irihuta, ariko n’ubwo yihuta igapfa vuba.
Tugendeye kuri ibi rero, dore icyo wakora uramutse ushaka kubyara umuhungu:
Ugomba kuba uzi umunsi wawe nyawo wa ovulation, cyangwa se umunsi intanga yawe irekurirwaho. Hanyuma, ukitegura ukamara iminsi nk’itatu utabonana n’umugabo mbere y’uko iyi ntanga irekurwa. Yarekurwa nk’uyu munsi, noneho nk’ejo bukeye bwaho akaba aribwo ukora imibonano mpuzabitsina. Icyo gihe iyi ntanga yararekuwe isanga mu mubiri wawe nta ntanga ngabo zihari zitegereje kuko utaherukaga gukora imibonano mpuzabitsina. Hanyuma ukoze imibonano, izinjiye zigasiganwa, maze za zindi zizavamo abahungu zihuta cyane zigatanga izizavamo umukobwa kugera kuri ya ntanga ngore yarangije kurekurwa, ni uko imwe muri izo iba ifatanye na ya ntanga ngore, biba bikoze igi rizavamo umwana w’umuhungu bityo.
Tugendeye kuri ibi, uramutse ushatse kubyara umukobwa:
Iki gihe noneho utangira gukora imibonana mpuzabitsina mbere y’uko intanga yawe irekurwa. Kubera ko intanga z’abakobwa n’ubwo zigenda buhoro ariko zitinda gupfa, icyo gihe hasigaye nk’iminsi ibiri ngo intanga yawe irekurwe, cyangwa se ngo ugere ku munsi wa ovulation, wahagarika gukora imibonano kugeza igihe iminsi yawe y’uburumbuke izarangirira. Wabigenje utya, ugize amahirwe wabyara umukobwa.
Ese hari ibiryo warya ukabyara igitsina runaka?
Ibi nabyo bikunda kwibazwaho. Ariko iyo witegereje uko abantu kw’isi babayeho, usanga uduce twose tw’isi batarya ibiribwa bimwe. Nyamara iyo urebye imibare y’abatuye ibihugu, usanga akenshi umubare w’abakobwa uba uruta gato umubare w’abagabo, keretse gusa mu bihugu usanga harabayeho kwica abana b’igitsina runaka bagasikaza ab’igitsina bifuza. Bityo, ibi bikerekana ko nta biryo byaba bitera abantu kubyara igitsina runaka, kuko iyo bigenda bityo hari agace k’isi wari gusanga kabyara abakobwa gusa cyangwa se abahungu gusa bitewe n’ibyo barya. Nyamara ntakariho.
Gusa, ibi ntibibuza ko ngo niba ushaka gutwita umuhungu, bakugira inama y’uko mu mezi atandatu mbere y’uko usama, wakunda kurya ibiryo byiganjemo calcium na magnesium, bityo ukagabanya imyunyu na potassium. Bati muri ayo mezi atandatu wakunda kunywa amata n’ibiyakomokaho, hanyuma ukirinda ibiribwa bifite umunyu.
Waba uri muri gahunda yo kuzasama umukobwa, mu mezi atandatu mbere yo gusama inda, ngo noneho ugasa n’uwirinda ibi biribwa twari tumaze kuvuga hejuru. Ngo ugakunda gufata ibiribwa bikennye kuri calcium na magnesium, ariko kandi bifite umunyu uhagije.
Ngo gufata ifunguro nk’iri amezi atandatu mbere yo gusama, ubifatikanyije na kuriya kumenya umunsi w’irekurwa ry’intanga n’igihe wakorera imibonano ukurikije igitsina wifuza gusama, ngo byakongereraho amahirwe yo kuba wasama igitsina wifuza, ariko kandi ibi si ihame!
Umwanzuro:
Kubyara umuhungu cyangwa umukobwa bisa n’aho bidashoboka kubishyira muri gahunda, cyangwa se kubipanga mu yandi magambo. Ibi bigaterwa n’uko n’aho kuriya kugendera ku ntanga zihuta n’izigenda buhoro byaba ari ukuri, ikibazo nyamukuru kiba ku kumenya umunsi intangangore izarekurirwa uwo ariwo mbere y’uko ugera, dore ko ariwo shingiro ryo kubibara.
Ikindi ni uko ugirwa inama ya biriya biribwa wafata, ariko kandi nta biribwa nyir’izina bivugwa wafata kugira ngo bikongerere amahirwe yo kubyara igitsina runaka!
Sesengura rero, urasanga muri iki gihe umwana wese ashobora kugirira akamaro ababyeyi nk’uko n’undi yakagira, kandi umwana wese akaba ashobora kurumbira ababyeyi nk’uko n’undi yarumba, yaba umuhungu cyangwa umukobwa. Bikaba byiza rero kwishimira abana Imana iguhaye, kuko burya ngo “Iraguha ntimugura”!
395,450 total views, 50 views today


text:
Kicukiro: ADEPR Paroisse ya Gatare yibutse abakristo bayo bazize Jenoside iremera n’incike
Ni ku ncuro ya 22 u Rwanda rwibuka Jenoside yakorewe Abatutsi mu mwaka w’1994. Insanganyamatsiko y’uyu mwaka igira iti “Twibuke Jenoside yakorewe Abatutsi turwanya ingengabitekerezo ya Jenoside.”
Ni muri urwo rwego itorero rya ADEPR paroisse ya Gatare bateguye igikorwa cyo kwibuka abahoze ari Abakristo b’iyo paroisse bishwe muri Jenoside yakorewe Abatutsi mu mwaka w’1994. Iyo paroisse iribuka Abakristo bayo 115 n’imiryango yabo 334 yasengeraga ahandi bose hamwe bakaba 449 nk’uko bigaragara ku rukuta rw’urwibutso ruri kuri iyi paroisse ya Gatare.
Abayobozi bitabiriye uyu muhango
Iki gikorwa cyabimburiwe n’urugendo rwo kwibuka (Walk to remember), ubwo abashumba b’itorero rya ADEPR, Abakristo n’abayobozi b’inzego za Leta berekeje ku rwibutso rwa Nunga rushyinguwemo imibiri 7564, bakomereje urwo rugendo ku rwibutso rwa Gatolika rushyinguwemo imibiri 6711 nk’uko byagarutsweho n’uhagarariye Umuryango Ibuka mu murenge wa Gahanga Madamu MUKABARUTA Helene ubwo yavugaga amateka yaranze uyu murenge mu gihe cya Jenoside.
Urutonde rw’abazize Jenoside mu w’1994 muri iyi paroisse
Madamu Helene yavuze ko Jenoside yakozwe muri uyu murenge wa Gahanga ari indengakamere, kuko haguye Abatutsi benshi bari bahungiye muri za Kiliziya bibwira ko ari inzu y’Imana nyamara bakahashirira kandi abenshi bakicwa n’Abakristo bagenzi babo basenganaga. Yakomeje ashimira itorero rya ADEPR ryateguye icyo gikorwa anabashimira uruhare bagira mu gufasha imfubyi n’incike za Jenoside babubakira, babaha ibyo kurya, amatungo n’ibindi bitandukanye.
Uwatanze ubuhamya Bwana Karegeya yavuze ko akurikije abantu baguye muri uyu murenge, ngo uyu murenge wakagombye kujya mu mateka. Yakomeje avuga ko hari na bashiki be bari Abakristo b’iyi paroisse baguye muri uyu murenge wa Gahanga, akaba anashimira itorero rya ADEPR uruhare bagira mu kubafasha kwibuka ababo.
Mu ijambo rye, Umushumba w’ururembo rw’umujyi wa Kigali Bwana Rurangirwa Emmanuel ari na we wari umushyitsi mukuru yagize ati “Jenoside ikirangira hari abantu bamwe batabyumvaga harimo na bagenzi bacu b’Abakristo b’amatorero atandukanye cyangwa harimo n’iryacu, bakumva yuko kujya kwibuka cyangwa kujya gushakisha iyo mibiri y’abazize na Jenoside byaba ari bibi abantu bakabyita amazina uko babyumva cyangwa nuko bashatse kubivuga…”
Rev. Emmanuel Rurangirwa
Yakomeje avuga ko iki gikorwa cyo kwibuka mu itorero rya ADEPR kizajya gikorwa muri buri paroisse ndetse hakubakwa n’urukuta rugaragaza abahoze ari Abakristo b’iyo paroisse bishwe muri Jenoside yakorewe Abatutsi, buri paroisse kandi ikubakira incike ya Jenoside mu rwego rwo kubagarurira icyizere cyo kubaho.
Iki gikorwa cyasojwe no kuremera incike za Jenoside 12 zitishoboye, bakaba bahawe amatungo magufi (ihene) 12 n’imyambaro, ndetse bakazatangira n’abandi ubwisungane mu kwivuza 120 harimo n’abo bahawe amatungo magufi n’imyambaro.
Abaremewe bahawe amatungo magufi
Umwe muri abo bafashijwe Mukarubibi Bertride yatubwiye ko ashimishijwe n’itungo n’imyambaro bamuhaye, akaba ashimira itorero rya ADEPR uruhare bagira mu kubafata mu mugongo no mu rwego rwo kwiyubaka.


text:
Ibi ni ibyatangarijwe mu nama yahurije hamwe Urugaga rw’Ababaruramari b’umwuga (ICPAR), n’abafatanyabikorwa barwo mu cyumweru gishize.
Umuyobozi wa ICPAR, Mkombozi Karake Bosco, yavuze ko mu Rwanda habarwa ababaruramari b’umwuga bagera kuri 400 nyamara ababifitiye impamyabushobozi n’ibyangombwa nk’abanyamwuga bakaba ari 60 gusa.
Yagize ati “ [Mu Rwanda] twakabaye dufite abaruramari bagera ku 4000 bakabaye barimo bafasha abo banyamwuga 400.”
Kugeza ubu abakozi ba leta bagera ku 1200 barimo guhabwa na ICPAR amasomo azabafasha kuba ababaruramari b’umwuga babifititiye impamyabushobozi zo ku rwego mpuzamahanga.
Mkombozi Karake, avuga ko amakosa menshi atahurwa n’Umugenzuzi Mukuru w’Imari ya Leta adaterwa n’ubujura cyangwa gushaka kwiba imari ya rubanda ahubwo biba ari uko abashinzwe ibaruramari badafite ubushobozi buhagije bwo kugenzura no kubarura buri gikorwa gikozwe mu ibaruramari ry’inzego bakorera.
Imwe mu mpamvu zituma u Rwanda rutagira ababaruramari b’umwuga benshi ngo ni uburyo bw’imigishirize yo mu mashuri yigisha ibaruramari n’icungamutungo.
Izi nyigisho akenshi ngo usanga ari izo mu bitabo nyamara izigendana n’ibigezweho ku isoko ry’umurimo zikaba nke.
Ibi byatumye ICPAR isinyana amasezerano n’Ikigo cy’Igihugu cy’Amasomo y’Ubumenyingiro (WDA) kugira ngo integanyanyigisho zifashishwa higishwa mu mashuri y’ibaruramari zibe ziri ku rwego mpuzamahanga mu bunyamwuga mu ibaruramari.
Mkombozi yavuze ko kutagira ababaruramari b’umwuga bidindiza ishoramari ry’abanyamahanga mu Rwanda kuko ngo abashora imari benshi baza basaba ababaruramari b’umwuga.
Yagize ati “Ushobora kuba ufite imyamyabumenyi y’icyiciro cya gatatu cya kaminuza cyangwa iy’ikirenga (PhD) mu ibaruramari nyamara ukaba utari umubaruramari w’umwuga”.
Impamyabushobozi n’ibyangombwa bitangwa na ICPAR biremewe ku rwego mpuzamahanga ku buryo aho umuntu yagera hose abifite ashobora gukora akazi ko kubarura imari nk’uwabigize umwuga.
Umubaruramari Mukuru muri Minisiteri y’Imari n’Igenamigambi, Mukeshimana Marcel, yavuze ko ababaruramari b’umwuga bakenewe cyane mu gihe u Rwanda rwifuza kuva mu bihugu bikennye rukajya mu mubare w’ibihugu bifite ubukungu biciriritse.
Habimana Moussa, Umuyobozi wa College Nazareth de Gisenyi, Ishuri ryisumbuye ryo mu Karere ka Rubavu, yavuze ko bari basanzwe bigisha inyigisho zibanda ku magambo cyane ariko ubu bakaba bumva ko ICPAR izabafasha kongera ubunyamwuga bw’abo bigisha, bikazabaha ubushobozi bwo kuba abanyamwuga bashobora guhangana n’abandi babaruramari ku rwego mpuzamahanga.
ICPAR Ifite intego ko kuva mu mwaka wa 2016 kugeza mu 2021, izaba yarahuguye ndetse yarashyize ku isoko ababaruramari b’umwuga nibura 2000.


text:
Nyuma y'aho urwego rw'Umuvunyi ruviriye kwakira inyandiko igaragaza umutungo wa Perezida Paul Kagame mu biro bye, rwamenyesheje abanyamakuru ko uwo mutungo ngo udashobora gutangazwa mu ruhame nyirubwite atabyihitiyemo.
Icyo urwo rwego rushinzwe, nk'uko umuvunyi mukuru Tito Rutaremara abisobanura, ngo ni ukwakira no kugenzura gusa niba ibyarugejejweho ari ukuri. Ngo iyo rusanze harimo uburiganya mu byatangajwe, urwo rwego ni bwo rushobora kubishyira ahagaragara. Ubundi ngo usibye ubushake bwa nyiri ukwerekana ibye, nta na rimwe umuvunyi azatangaza mu ruhame ibyamushyikirijwe hatabayeho ubushake bwa nyirabyo.
Ubundi abayobozi basabwa kuzuza inzandiko bashyiraho umwirondoro wabo, bakuzuzaho n'ibyo batunze. Itegeko rireba kimwe abari mu nzego zose zitandukanye.
Abakurikirana ibya politike basanga byari kuba byiza iyo abaturage bari kujya batangarizwa imitungo y'abayobozi, kugira ngo na bo bashyireho akabo mu gufasha umuvunyi kugenzura koko iyo mitungo.
Ikindi ngo ni uko n’aho havuka ikibazo cy'inyereza ry'umutungo hadashobora kugira ubirenganiramo kuko umutungo we uba waramenyeshejwe rubanda.
Ariko ngo biragoye kubwira umuturage ko umutungo w’umuyobozi runaka wiyongereye k’uburyo budasobanutse kandi atarigeze anamenya umutungo we kuva na mbere. Abo bantu barasanga byari kurushaho gukorwa mu mucyo iyo imitungo itaza kugirwa ibanga.
Shakira andi makuru yo mu karere hano.
Saba amakuru muri email yawe hano.


text:
Umukobwa w’imyaka 12 witwa Liza Kanareikina ukomoka muri Ukraine yahuye n’uruva gusenya ubwo yategwaga n’imbwa zo mu gasozi avuye ku ishuli ziramurya arapfa.
Urupfu rw’uyu mwana w’umukobwa rwamenyekanye ubwo ababyeyi be bategereje ko ataha avuye ku ishuli bagaheba niko kujya kumushaka basanga bimwe mu bice by’umubiri we byasigaye biri aho zamuririye.
Uyu mukobwa wari utuye mu gace kitwa Khartsyzsk ku birometero 18 uvuye mu mugi wa Donetsk,yatezwe n’izi nyamaswa,zishwanyagauza umubiri we,aho ibice byasigaye ababyeyi be babisanze mu ishyamba byatwikiriwe n’urubura cyane ko muri iki gihugu bari mu bihe by’ubukonje bukabije.
Bimwe mu bice by’uyu mukobwa byasigaye byatwikiriwe n’urubura
Umwe mu bashoferi baturanye n’uyu nyakwigendera yahamirije abapolisi ko ubwo yacaga hafi y’aka gashyamba bivugwa ko imbwa zaririyemo uyu mwana w’umukobwa,yabonye agakapu ajyana ku ishuli byatumye barasa zimwe mu mbwa ngo barebe niba mu nda zazo harimo inyama z’uyu mwana w’umukobwa.
Mbega inkuru mbi !! Mbega agahinda ababyeyi be bafite.Izi mbwa bazita "wild dogs".Ndababaye cyane kandi nihanganishije ababyeyi be nubwo ntabazi.Jyewe nk’umukristu,ndizera ko uyu mwana ashobora kuzuka ku munsi w’imperuka.Kuko YESU yavuze ko abantu bumvira imana bose izabazura ku munsi w’imperuka,ikabahemba ubuzima bw’iteka muli Paradizo (Yohana 6:40).Mu isi nshya ivugwa muli 2 Petero 3:13,abantu bazaba bakina n’intare,inzoka,.... (Yesaya 11:6-8).Hamwe na Wild Dogs.
Nta muntu uzongera gupfa cyangwa kurwara (Ibyahishuwe 21:4).Mujye mwizera UBUHANUZI bwa Bible,kuko nta kintu na kimwe yahanuye kitaba.Ingero ni nyinshi cyane.Nicyo kerekana ko Bible aricyo gitabo cyonyine cyandikishijwe n’imana.


text:
Abagore bo mu murenge wa Remera, mu karere ka Gasabo, bavuga ko kwibumbira mu makoperative byabafashije kwiteza imbere, kwigirira, kunga ubumwe no kuzamura imyumvire mu kubaka umuryango nyarwanda.
Dusabimana Philomene ahagarariye inama y’igihugu y’abagore mu murenge wa Renera. Avuga ko kumurika ibyo abagore bamaze kugeraho bijyanye no kwitegura umunsi mpuzamahanga w’umugore wo mu cyaro uzizihizwa ku wa 15 Ukwakira 2018.
Agira ati “Umugore wo mu murenge wa Remera hari aho amaze kwigeza binyuze mu makoperative y’ubukorikori ku buryo hari aho bageze biteza imbere. Iyo duhuye ni umwanya wo guhiga no kugaragaza ibyo twagezeho.”
Avuga ko abagore bo muri uyu murenge, ubu bafite byinshi bamaze kugeraho binyuze mu kwishyira hamwe ku buryo n’abagore bacururizaga mu muhanda ubu bashyizeho Koperative yabo, bagacika ku kuzereza imbuto na caguwa.
Tuyishime Sawuda, ni umuyobozi wa Koperative Imbadukanamihigo ikorera mu murenge wa Remera, Akagari ka Rukiri I, Umudugudu w’izuba. Iyi koperative ikora ubudozi. Uyu muyobozi avuga ko kujya muri koperative ari ugukora ubwishingizi, kuko uretse kumenya umwuga ari n’uburyo bwo kwizigamira.
Agira ati “Kujya muri koperative ni inzira yo kwizigamira, uri muri koperative ntasesagura kandi bidufasha kunga ubumwe hagati yacu. Tunasuzumira hamwe ibibazo dufite mu muryango, tugafatanya kubishakira umuti.”
Akariza Jeanne ni umunyamuryango wa Koperative Imbadukanamihigo ikora ubudozi. Avuga ko bamaze kwiteza imbere binyuze mu guhanga udushya mu budozi dore hari modeli ziba zigezweho abantu bakunze zirimo izitwa Knowless (Nolesi) na Convention (Komvenshoni).
Avuga ko atarajya muri koperative yari mu bwigunge kandi ntacyo yari yagashoboye kwigezaho. Anavuga ko kandi byatumye abona inshuti nyinshi ndetse arushaho kunga ubumwe na bo basangiye koperative.
Agira ati “Ntarajya muri koperative nari mu bwigunge. Ubu iyo turi hamwe tuganira ku iterambere ryacu, ubumwe n’ubwiyunge n’imibereho mu muryango. Mbere yo kwisungana n’abandi nta kintu nari nakigejejeho. Ubu nateye intambwe, kandi umuryango wanjye uriyubashye.”
Iyi koperative itangira, buri munyamuryango yatanze amafaranga y’u Rwanda ibihumbi makumyabiri, ubu bakaba bageze ku mugabane w’amafaranga asaga ibihumbi ijana na makumyabiri.
Agira ati “Iyo wishyize hamwe n’abandi muri koperative, umenya urugendo rwo kwizigamira. Kubera ko twishyize hamwe, twigishanyije uburyo bwo kuzigama kandi umunyamuryango wacu hari aho ageze.”
Anavuga ko kwibumbira muri koperative byabafashije kurwanya ihohotera ryo mu ngo ku buryo iyo baganiriye hagati yabo cyangwa basuranye, babona ko ingo zabo zifite umutekano.
Umuhoza Triphonie ni Visi Perezida wa Koperative Nyampinga, ihinga ibihumyo mu murenge wa Remera, Akagari ka Rukiri I, Umudugudu w’Amajyambere. Avuga ko kujya muri koperative ari ukwiteganyiriza.
Agira ati “Kwibumbira hamwe n’abandi muri koperative ni inzira y’ubwiteganyirize, kuko amafaranga yacu ntidupfa kuyakoresha uko tubonye. Tubanza kujya inama y’ibyo ddukeneye hanyuma tukareba n’amafaranga bikoreshwa. Umunyamuryango ufite ikibazo ntitumutererana kuko ikibazo cye tukigira icyacu.”
Abagore bibumbiye mu makoperative bo mu murenge wa Remera bagirana imihigo n’inama y’Igihugu y’abagore, ku buryo buri mwaka haba igihe cyo kugaragaza aho bageze. Ibi bibafasha kutirara kandi bagaharanira kutaba ibigwari.
Rwanyange Rene Anthere


text:
Amajyaruguru: Gahunda y’icyumweru y’abayobozi izajya ishyirwa ku mbuga nkoranyambaga
Guverineri w’Intara y’Amajyaruguru Gatabazi Jean Marie Vianney yatangaje ko gahunda ya buri cyumweru y’abayobozi kuva ku Ntara kugera ku Kagari izajya itangazwa hifashishijwe ikoranabuhanga.
Guverineri Gatabazi avuga ko yifuza ko ibibera muri iyo ntara byose uhereye ku byo Guverineri akora kugeza ku by’umuyobozi w’akagari ateganya gukora bizajya bimenywa na buri muturage ndetse n’umushyitsi muri iyo ntara.
Kuri we ngo uretse kumanika gahunda ku nzugi z’ibiro, kuzihanahana kuri email n’ahandi, ngo ni byiza ko zizajya zinatangwa ku mbuga nkoranyambaga nka Whatsapp, Facebook na Twitter, buri muyobozi wese agashyiraho gahunda ye.
Agira ati “Umuntu agomba gukorera kuri gahunda kandi afite intego, akanamenya ko abantu bamukenera bagomba kumubona ndetse n’abo uzajya kureba bakamenya gahunda yawe.”
Yongeraho ko iyo utangaje gahunda kare uba umenyesheje abagukeneye n’abo uzakenera,unamenyesheje n’inzego zindi mukorana.
Ati “Hari igihe iyo maze kuyitangaza,inzego z’umutekano zitegura gahunda zikurikije iyo nateguye, uturere na bo babona gahunda yanjye iyo ari yo. Hari n’abandi baba bakeneye kuza kureba Guverineri ku ntara cyangwa se kugushaka kuri gahunda z’ibikorwa mugomba gukorana bagakurikiza gahunda yawe.”
Gatabazi avuga ko ataraza mu Ntara y’Amajyaruguru gahunda y’icyumweru yakorwaga ariko ikaba izwi n’inzego zibishinzwe gusa cyangwa ikamanikwa ku nzugi z’ibiro.
Ati “Ubu twarabisabye, abayobozi mu nzego z’umutekano, uturere n’imirenge duhurira kuri whatsapp bagashyiraho gahunda yabo ku buryo nshobora guhaguruka i Musanze ngiye i Gicumbi nzi gahunda yabo.”
Kuri Guverineri Gatabazi ngo ubwo buryo bufasha abayobozi mu mikoranire, bigatuma babasha gukemura ibibazo by’abaturage mu bufatanye kandi n’izindi gahunda zizamura intara bakaziganiraho.
Uretse kumenyekanisha gahunda ku mbuga nkoranyambaga, Guverineri Gatabazi anasaba abayobozi bo mu Majyaruguru kujya bamenyakanisha ibyo bakora bifashishije itangazamakuru.


text:
Yabitangaje nyuma y’aho Ishuri rikuru rya INES-Ruhengeri risinyaniye amasezerano y’imikoranire n’Ikigo Nyafurika mu Bumenyi mu mibare (AIMS), tariki 17 Werurwe 2018.
AIMS (African Institute for Mathematical Sciences) ni kimwe mu bigo bikomeye ku mugabane wa Afurika muri iki gihe mu kwigisha no gutanga amahugurwa mu bijyane n’imibare.
INES-Ruhengeri ryo ryari rimaze iminsi mu bibazo, nyuma yo gufungirwa amwe mu mashami yahigishwaga kubera kutuzuza ibyangombwa.
Ariko nyuma yo kwemererwa kongera gufungura, ubuyobozi bw’iri shuri bwahise butera indi ntambwe mu burezi butanga kugira ngo bwirinde icyakongera kudindiza iri shuri.
Minisitiri Mutimura yashimye iri shuri kuba ryaratinyutse kwigisha siyense mu gihe usanga andi mashuri yo mu Rwanda atabikozwa kubera bisaba amafaranga menshi.
Ati “Kwigisha siyansi ntibyorishye kuko bisaba amafaranga menshi yo kugura ibikoresho binyuranye za laboratwari n’ibindi. Iyo ugiye kureba usanga za kaminuza zigisha inyigisho Leta idaha amahirwe mu kuba umusemburo w’igihugu.”
INES-Ruhengeri niyo yabimburiye amashuri yigenga mu Rwanda yigisha ibijyanye na siyansi kugirana amasezerano y’imikoranire na AIMS yo gufasha abanyeshuri biga siyansi kubona amahirwe yo gukora ubushakashatsi n’amahugurwa mu mibare.
Pariri Dr Hagenimana Fabien uyobora INES-Ruhengeri yavuze ko nabo bazi uburyo Abanyarwanda batitabira kwiga imibare, ikaba ari n’imwe mu mpamvu yatumye biyemeza kuyikundisha abagana iri shuri.
Ati “Imibare dukunze kuyiha agaciro gake ndetse bamwe bakagenda bigamba ngo njye sinakwiga imibare ntabwo mbikunda sinanabishobora.
Uko ni ukubara nabi, ntushobora kugira ubumenyi budashingiye ku mubare ngo uzamenye ikintu gifite agaciro. Imibare ifasha mu gutekereza mu buryo bwimbitse (Critical thinking), igufasha mu gutekereza ku buryo butondetse (Logical thinking).”
Avuga kandi ko kuba INES-Ruhengeri isinyanye amasezerano na AIMS bihuye n’uko isanzwe ari ishuri ry’ubumenyingiro.
Ati “Gufatanya bizatuma abanyeshuri bacu bakunda imibare, biga kuyikoresha bibafungure umutwe. Bwa bumenyi bagiraga buzamuke.”
Uwo muhango wo gusinyana amasezerano na AIMs, wanahuriranye n’uwo gutanga impamyabumenyi ku banyeshuri 906 barangije icyiciro cya kabiri cya kaminuze barimo 11 barangije icyiciro cya 3 (Master’s) mu bijyanye n’imisoro, wabaye tariki 17 Werurwe 2018.
Ikigo AIMS cyatangiriye i Cape Town muri Afrika y’Epfo mu 2003. Mu 2011, AIMS yafunguye amashami ya mbere muri Senegal, Ghana, Tanzaniya, Cameroon n’u Rwanda.
Ibitekerezo ( 5 )
Ibyo minisitiri avuga nibyo koko!Noneho rero bihumira ku mirari iyo hagiyemo yamafaranga abanyeshuri ba kaminuza bishyura iyo batsinzwe isomo(re-take).Ibi bituma abatayafite bariva mo,noneho na yayandi adafashije ntibabe bakiyize.Ireme ry’uburezi.Ahaaaa!!!!!
Urumva KUZUKA ari inkuru mbi?Wowe uba wishakira kumva ibyisi gusa??Soma muli 1 Yohana 2:15-17 wumve uko abibera mu byisi gusa bizabagendekera ku munsi w’imperuka.Niba mushaka ubuzima bw’iteka muli paradizo no Kuzazuka ku munsi w’imperuka,mujye mukunda ibintu byerekeye imana.
Ibyumuzuko c ubizanye ute kdio? mwagiye musubiza ibyo mwasomye mukareka gukurura inkweto!
Urumva KUZUKA ari inkuru mbi?Wowe uba wishakira kumva ibyisi gusa??Soma muli 1 Yohana 2:15-17 wumve uko abibera mu byisi gusa bizabagendekera ku munsi w’imperuka.Niba mushaka ubuzima bw’iteka muli paradizo no Kuzazuka ku munsi w’imperuka,mujye mukunda ibintu byerekeye imana.
Ni byiza ko twiga cyane,ndetse tukaminuza.Nanjye ubandikira,narize cyane.Ariko umufaransa witwaga RABELAIS,yaravuze ngo:"Science sans conscience,n’est que ruine de l’ame".Kwiga amashuli menshi,ariko utazi cyangwa utemera ibyo Bible yigisha,ni ubuswa bukomeye cyane.Urugero,birababaje kubona abantu bize cyane batemera ko hazabaho umuzuko cyangwa ko imana izaha ubuzima bw’iteka abantu bayumvira mu isi izaba Paradizo.Nanjye nk’umuntu wize,sinibaza ukuntu abantu hafi ya bose batita ku bintu byerekeye imana kandi ariyo yaduhaye ubuzima.Imana idusaba kuyishaka dushyizeho umwete,aho kwibera mu byisi gusa.Yesu yasize adusabye "gushaka mbere na mbere ubwami bw’imana".Byisomere muli Matayo 6:33.Amashuli,ubukire,turabita,tugapfa,tukabora.Iyo dupfuye aribyo twiberagamo gusa,Bible ivuga ko bizatuma tubura ubuzima bw’iteka kandi ntituzuke.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Guhuza Igitsina Bwa Mbere-Ku Bakobwa
Ese ndabikunda?
ese ndibubabare?
ese ndibushimishe inshuti yange?
ese iyi nshuti niyo nyayo?
Ibyo ni bimwe mu bibazo abakobwa bibaza mbere yo gukora imibonano mpuza bitsina ku nshuro ya mbere. Mu byukuri rero inshuro za mbere ntabwo zibukwa neza mu buzima... abakobwa benshi bemezako inshuro za mbere ziryana ho gatoya, ko ziba zidashimishije cyane, iyo rero umaze kumenyera nibwo utangira kumva no kumenya neza ibyiza by’ imibonano mpuza bitsina.
Kwitegura guhuza Igitsina ubwa mbere
Icya mbere ugomba gutekerezaho ni umuntu muri kumwe. Iyo nshuti muba mugiye gukorana imibonano ugomba kuba uyikunda nayo igukunda bihagije. Abakobwa benshi bahubukira mu mibonano mpuza bitsina bataritegura neza kubera ko inshuti zabo zibirukansa cyane cyangwa hari ibyo zibemereye nk'amafaranga n'ibindi. Niba umuhungu adashobora gutegereza igihe wunva uri witeguye kugirango mubikore mureke ntacyo aba akumariye... Nta mpamvu yo kubikora nyuma ukicuza.
Dore bimwe mu bibazo ushobora kwibaza:
-Uyu mushuti wange mufitiye ikizere?
-Ubu se nyuma yaho tuzagumana cyangwa azigendera?
-Aho sinaba nihuse
Burya niwumva utabyiyumvamo uzabyihorere. Singombwa kuryamana n'umuntu uba ari bubyuke yivuga ibigwi mu nshuti ze...kandi wowe nta nyungu ubifitemo usibye kugutesha icyubahiro kandi abasore nk'abo baragwiriye
Ikintu gikomeye ugomba kumenya nuko ugomba kwirinda ingaruka wavana mu guhuza igitsina n'undi muntu. Waba wirinda gusama cyangwa wirinda indwara zituruka ku mibonano mpuza bitsina ugomba kwirinda bihagije. Ugomba gukoresha agakingirizo uko byagenda kose.
Hari abasore rero badakunze gukoresha udukingirizo, bakagusobanurira muri aya magambo:
-Wapi wana capote ituma ntashyukwa neza...
-Capote ni feke ituma umuntu atumva uburyohe....
-Ewana aho nagiye kuzigura nasanze zashize...
Ntibakakubeshye, udukingirizo tugurishwa ahantu henshi haba mu ma boutique cyangwa muri za pharmacie, nawe ushobora kukigurira ntakibazo.
Bakobwa rero nababwira iki nimwitonde mubyirukane umuco n’ubwitonzi nyarwanda.


text:
Umugore ukirimuto ufite imyaka 27 y’amavuko ukora akazi k’ubusemuzi( translation) , utuye mu mugi wa Kigali ,uyu mubyeyi avuga ko yabatirijwe mu Itorero rya ADEPR nyuma akaza guhindura idini ubwo yashakanaga n’umugabo udasengera muri ADEPR ariko nawe usengera mu Itorero rya giprotestanti. Ahamya ko yazinustwe burundu Adeper ubwo yajyaga gusengeramo bakamwigishaho ko ari intumwa ya satani.
Mu magambo ye yagize ati: ” Mubyukuri njyewe nakuriye mu Itorero rya Adeper cyane ko abo murugo iwacu bose ari aba Adeper. Nanjye nabatijwe mu mazi menshi mu mwaka wa 2002 ndetse kuva ubwo njye muri korari y’abantu bakuru kuko ubundi naririmbaga muy’abana.
Nyuma rero naje gukundana n’umusore usengera mu Itorero rindi ndetse aba ari naho dukorera ubukwe, ariko numvaga nguwe neza cyane , cyane cyane ko n’aho nagiye amateraniro yabo aba ameze neza neza nk’aya Adepr uretse ibintu bimwe na bimwe badahuriyeho, kuko bo barasuka imisatsi no kudefuriza, bambara amapantalo ku gitsina gore, yaba yakwambara imitako runaka cyangwa nawe ubwe akaba yakwitaka bitandukanye no muri Adepr.
Ubwo rero nakundaga kujya muri nibature/burakeye( amateraniro yo murukerera), ariko byaje kugera nimukira ahantu kure gatoya yo kurusengero rwacu kuburyo bitari bikinyoroheye kujyayo muri nibature. Ariko nza kugira amahirwe nsanga duturanye n’urusengero rwa Adepr, kuko numvaga nisangamo mpita nfata umwanzuro wo kuzajya aba ariho njya.
Ubwo naratangiye, mbere y’uko njya mukazi nkajya nigira aho muri nibature nk’uko bisanzwe. Ubwo nkumva kandi ndafashijwe nkirirwa umunsi wanjye mu kazi meze neza kuko nabaga niragije Imana nk’uko nari narabyimenyereje.
Ubwo kandi nabaga nsutse, nisize no kuntoki( vernis) , hari igihe nanagendaga nambaye ipantalon kubera imbeho, ubundi nkatega igitambaro mu mutwe, kubera n’imbeho ya mugitondo,kuburyo wabonaga hari bamwe binjiraga bandeba cyane. Ariko njyewe numvaga ntakibazo duhuje gusenga Imana imwe cyane ko numvaga ari n’Itorero ryanjye narerewemo kandi ngikunda.
Ubwo igitondo kimwe narinjiye nk’uko bisanzwe ngera mu iteraniro, dutangira kuririmba insdirimbo zo mu gitabo , nyuma yahoo bahita bakira umubwiriza w’umunsi. Uwo mugabo yarahagurutse nyuma yo gusenga ahita avuga ati: Nimufungure Bibilia zanyu dusome,…ubwo nanjye nahise nfata telephone yanjye kuko irimo Bibilia ndasoma aho yari atubwiye. Iburyo bwanjye n’ibumoso bwanjye hari abantu batari bafite Bibilia hanyuma babonye nyifite bibilia kandi ifite inyuguti nini, nabo baranyegera barasoma, umwe iburyo undi ibumoso.
Ubwo twari twicaye ku ndebe ya kabiri, kuko abantu babaga ari bakeya, kuburyo umuntu wese yabaga areba mugenzi we. Ubwo uwo pasteri yamaze gusoma ijambo ry’Imana arangije abumba Bibilia ye, ahita atangira gusobanurira abantu, ati; Benedata iminsi ya nyuma iratwegereye, kandi satani yagabye ibitero mu Itorero ry’Imana. Ati: Ubu mu materaniro haigaye haza mo intumwa za satani, zikaza ziyoberanyije kuburyo umuntu atapfa kubamenya na gato. Ati dore ikizabakwereka (ibimenyetso): Baba basize inzara zabo ndende amabara,baba bateze ibitambaro mu mutwe kandi baboshye imisatsi yabo, kugira ngo biyoberanye. Ariko ikimenyetso simusiga ntashobora gutwara Bibilia mu ntoki ze, hoya ahubwo ayitwara muri telephone, hanyuma yagera mu materaniro mu gihe cyo gusoma akiyegereza abantu kugira ngo nabo basomeho, ari nako imyuka ibinjiramo abatwara ubwenge.
Ubwo abantu baso bari bari kundeba, hanyuma ukabona bamwe babuze uko bifata bamwe unabona bajya kumubuza, ariko ubwo Mwalimu niwe wari wayoboye iteraniro n’undi mudiyakoni nibo bari bicaye imbere, ubanza baratinye kumwubahuka kuko abakuriye. Njyewe nawe urabyumva narinabuze aho ndeba numva nahaguruka nkamusubiza, ubundi nkumva nfite ikiniga, ubundi nkumva nasohoka ,….
Ubwo yavugaga kandi antumbiriye kuburyo n’umwana muto yabonaga ko ari njyewe intumwa ya shitani ari kwigishaho. Nukuri narababaye pe. Ariko ubundi nkakomezwa n’uko ibyo yavuze byose yambeshyeye, kandi nzi neza ko ndi umukozi w’Imana ntateze kuzaba n’uwasatani bibaho.
Ubwo nacunze bari gusenga ngo batange amaturo ndisohokera ndagenda, kuko numvaga mbonanye nawe nari kumubwira nabi cyane ndetse nkanamusebya mbere y’abakristo be. Nyuma hari itsinda ry’abantu, babonye ko ibyo yavuze ataribyo, cyane ko abo bantu bari abaturanyi banazi umuryango mvukamo neza. Baza kunsaba imbabazi ngo mubabarire yavangiwe.
Kugira ngo mbakurire inzira ku murima nababwiye ko aho kugira ngo ikirenge cyanjye kizongere gukandagira mu Itorero rya ADEPR ahubwo banca umutwe ukavaho. Kuva ubwo nahamagaye abavandimwe banjye n’ababyeyi mbabwira ibyambayeho, kuburyo datawe yahise anababara cyane, ati mubwire uwo mupasteri wamwitiye umwana umukozi wa satani ngo babonane!
Ariko kuva ubwo, niyo mperekeje uwagize ibyago bari bumusengere muri ADEPR njyayo basohotse cyangwa nkaguma mu modoka, n’ubukwe n’uko ntabwo ninjira mu rusengero, duhurira ahandi.”
Uyu mubyeyi n’ubwo abivuga wabonaga afite ikiniga. Ati:” N’ukuri injiji zikombwa kuva mu Itorero ry’ukuri. Kuko ndahamya ko n’iyo biba ari iyerekwa yagize atari buriya buryo yari kubikoramo.”
Mukazayire-Youyou


text:
Kuri iki cyumweru tariki ya 7 Ukwakira 2018 hijihijwe umunsi mpuzamahanga w'abageze mu zabukuru. Ku rwego rw'Akarere ukaba wizihirijwe mu Murenge wa NGOMA mu Kagari ka Munyarwanda, mu Mudugudu wa Busizi. Umuyobozi w'Akarere Bwana Kayiranga Emmanuel akaba yifatanyije n’abageze mu zabukru mu kwizihiza umunsi mpuzamahanga wahariwe kubazirikana.
Muri ibi birori, abageze mu zabukuru bishimiye uburyo ubuyobozi bw’igihugu cyacu bubazirikana muri gahunda zinyuranye zigamije kurengera abageze mu zabukuru nka gahunda ya VUP ibaha inkunga y’ingoboka, gahunda ya girinka, ndetse n’izindi gahunda zifasha abatishoboye.
Mu kwizihiza umunsi mpuzamahanga w'abageze mu zabukuru, mu Murenge wa Ngoma, igikorwa cyatangijwe no gusura umuturage ugeze mu zabukuru witwa UWAMBAYE Marigarita witeje imbere yorora inka ndetse akaba yariguriye Umurasire w'izuba akoresha abonesha mu nzu.
Ubutumwa bwatanzwe, bwagarutse ku nsanganyamatsiko igirea iti : “Kwigira kwa buri wese: umusingi w'amasaziro meza.”
Uhagarariye abafatanyabikorwa mu gufasha abageze mu zabukuru yavuze ko bazakomeza gutera inkunga abageze mu zabukuru cyane cyane abatishoboye mu rwego rwo kubafasaha kugira amasaziro meza.
Umuyobozi w'Akarere ka Rulindo, Kayiranga Emmanuel, yakanguriye buri wese guharanira kwigira no kwizigama atekereza ejo hazaza igihe azaba atakibashije gukora, azaba akeneye kugira amasaziro meza kuko buri wese ariho agana. Yanasabye abakiri bato n’abakuze kubaha no guha agaciro abageze mu zabukuru ndetse bakitabwaho bihereye mu miryango baturukamo, bagafashwa kugera ku bikorwa batagishobora kwikorera kubera imbaraga nke. Yijeje abageze mu zabukuru ko Leta izakomeza kurushaho kubitaho kuko ari inshingano zayo gufasha abaturage bakeneye ubufasha.
Urubyiruko, abagore n’abagabo baserutse mu mbyino, amazina y'inka ndetse n’imikino byose bigaragaza uburyo abageze mu zabukuru bagomba kwitabwaho, bagafashwa imirimo yo mu rugo nko kubakorera isuku, kubavomera amazi no kubaba hafi bakarindwa ubwigunge.
Ibirori byashojwe abageze mu zabukuru baremerwa ibyo kurya n’ibikoresho byo mu rugo, nyuma barasangira barasabana.


text:
Kuri iyi nshuro, ku nkunga y’Ikigo cy’Igihugu cy’Imiyoborere (RGB) hamwe n’Umuryango HDI Rwanda, UNILAK yahurije hamwe abanyeshuri baturutse mu mashami yayo uko ari atatu, Ishami rya Nyanza, irya Rwamagana n’iry’i Kigali ku kicaro cyayo.
Ibi biganiro byabaye hagamijwe gushishikariza abanyeshuri kugira umuco wo kujya impaka zubaka ku miyoborere myiza, bikanakorwa mu buryo bubamenyereza kuvugira mu ruhame, hibandwa ku rurimi rw’Icyongereza.
JonLee Rutazigwa wari uhagarariye RGB wanashyikirije ibihembo amatsinda yarushije ayandi muri ibyo biganiro, yatangarije IGIHE ko biri mu mihigo gushyigikira ibikorwa by’amatsinda agamije guteza imbere imiyoborere myiza muri za kaminuza.
JonLee yagize ati “Hari za kaminuza zikomeje kohereza ibyifuzo muri RGB mu rwego rw’uko bakeneye umurongo ngenderwaho w’uko byarushaho gukorwa neza. Nubwo ibiganiro bihuza za Clubs z’imiyoborere myiza muri za kaminuza atari ikintu gishya cyane, ariko muri iki gihe biraboneka ko ubu zibishishikariye cyane kandi natwe nka RGB nicyo twifuza, UNILAK rero iri mu ziza ku isonga.”
RGB yatanze ibihembo bihwanye n’amafaranga y’u Rwanda ibihumbi magana ane (400,000 Frw) yari agabanijemo ibice bitatu, itsinda rya gatatu ryabonye ibihumbi 50 Frw, irya kabiri 150,000 Frw naho iryaje ku isonga ryahembwe ibihumbi 200 Frw.
Isaac Gumisiriza umunyeshuri ushinzwe ibikorwa by’ama Clubs bihuza amashami yose ya UNILAK, yagaragaje ko ibi biganiro mpaka bibagirira akamaro.
Yagize ati “Ubundi intego y’ibi biganiro ni ukwigisha, abanyeshuri bagafashwa kumenya uko bavuga mu ruhame, kujya impaka mu buryo bwubaka ndetse n’ubushakashatsi kuko ingingo tuganiraho zidusunikira mu bushakashatsi bw’aho tubonye ko bikenewe, byanaherwaho ubuyobozi bw’igihugu bugira ingamba bufata, kuko tutabyihererana ahubwo tubishyira ahagaragara.”
Kimwe mu biganiro mpaka, ni ingingo yo ‘Gukuramo inda mu Rwanda’, aho bamwe babyamaganaga, abandi bakabishyigikira mu gihe byaba byujuje ibisabwa n’amategeko.
Aha ni naho Mugeni Natacha wari uhagarariye HDI Rwanda yasobanuriye abanyeshuri ko hagiyeho itegeko ririnda abakuramo inda rwihiswa bikabagiraho ingaruka.
Ati “N’ubusanzwe hari abagore bajyaga bakuramo inda, ariko itegeko rishya ryenda gusohoka risobanura ubyemerewe n’utabyemerewe, ibi bizatuma ababikoraga rwihishwa zikabahitana banyura mu nzira zisabwa, bikemure ikibazo aho kubikora rwihishwa kandi ari uburenganzira bwabo, ariko ntibikuraho ko gukuramo inda ubwabyo bidafite impamvu zifatika bizakomeza kuba icyaha gihanwa n’amategeko.”
Ushinzwe ibikorwa by’abanyeshuri muri UNILAK, Steven Mbanda, yasezeranyije ko kaminuza igiye kureba uko ibiganiro mpaka byakongerwa, aho kuba rimwe mu mwaka.
Yashimiye abagize uruhare mu kubitegura, anashima abanyeshuri bakomeje kubigiramo uruhare, anabizeza indi nkunga yose bakenera mu kwimakaza umuco w’imiyoborere myiza ndetse n’uwo kwiyubakamo icyizere cyo kujya impaka zubaka igihugu.
Uretse ibirebena no gukuramo inda, hanaganiriwe ku ngingo ireba niba nta ruhare Afurika ifite mu bukene buyibonekamo, hanarebwa niba leta ikeneye cyane ba rwiyemezamirimo bashora imari mu buvuzi.


text:
Umukuru w’Igihugu yabigarutseho mu gusoza Itorero Indangamirwa icyiciro cya 11 mu Kigo cy’Imyitozo ya Gisirikare cya Gabiro, ku wa 5 Kanama 2018.
Ni itorero ryitabiriwe n’Abanyarwanda biga mu mahanga, urubyiruko rwabaye indashyikirwa muri za minisiteri n’ibigo bya leta, abayobozi b’ibigo by’amashuri mu turere n’intore z’indashyikirwa zavuye ku rugerero ruciye ingando rugera kuri 568. Abatojwe ni abatarengeje imyaka imyaka 35.
Umukuru w’Igihugu yabanje kwitegereza uko abitabiriye iri torero bashyira mu bikorwa amasomo ya gisirikare bahawe, aho berekanye uko barwanya umwanzi wateye bifashije imbunda, banerekana uko barwanya umwanzi batifashije intwaro, ibizwi mu mikino njyarugamba.
Mu butumwa bwe, Umukuru w’igihugu yasabye abanyeshuri biga mu mahanga guhitamo icyateza igihugu imbere.
Yagize ati “Ucyambuka umupaka utya, kurinda ugera mu bilometero ibihumbi aho abantu bajya hatandukanye, ugenda uhura n’ibibi, si byo? Nujya kwambuka umupaka rero ujya aho ushaka kujya aho ari ho hose, ujye uhera ko uvuga ngo ‘nambutse uyu mupaka ariko ngomba guhitamo ibizanyubaka, ibyo ibyo nzasubirana imuhira iwacu, bizubaka abanjye bikubaka n’igihugu cyanjye.”
Yakomeje ababwira ko ubumenyi bwo mu ishuri, yaba ikoranabuhanga na siyansi, “ubushyize mu muntu utari muzima bupfa ubusa.”
Yanababwiye ko n’abahanga bari gushakashaka kugeza n’aho bashaka kujya gutura ahatari ku Isi ari byiza ariko ko bitabaye mu muntu muzima biba impfabusa.
Ati “Aho kubaka isi, aho kubaka abantu bishobora kubarimbura, bishobora kubamaraho. Ikintu cyo kuba muzima, cyo gukora ibintu bizima, cy’umuco muzima na cyo ni ingenzi, bigomba kujyana iteka ryose.”
Perezida Kagame yashimye uburyo hari abanyeshuri yagiye anumva bavuga indimi z’amahanga neza, bagera ku mazina y’Ikinyarwanda bakayavuga uko ari nta kuvanga.
Anashingiye uko biyerekanye mu karasisi badasobanya, Umukuru w’igihugu yabwiye urubyiruko ko kudasobanya ari no mu bitekerezo, mu mutwe no mu mikorere.
Perezida w’Itorero ry’Igihugu, Bamporiki Edouard, yashimiye Perezida Kagame wagaruye umuco wo kujyana mu itorero Abanyarwanda, aho bigishwa amasomo yo gukunda igihugu.
Yagize ati “Mwebwe ubwanyu mwanze ko Abanyarwanda babaho bavoma ibirohwa, baramya intwari zitari izabo, mwanze ko abantu bakomeza kubaho batekereza ibirangirana n’igihe cyabo, mugarura itorero.”
“Iki gikorwa cy’ubutwari mwakoze, Perezida wacu kikugira umuvugura w’ingabo ngome yari yaragambiriye gusibanganya amateka yacu ngo duhinduke ishyanga ritagira intwari ku mpamvu basobanura ubwabo […] wadusiburiye isoko bari barasibye, turabigushimiye.”
Uretse Itorero Indangamirwa, Bamporiki yanagarutse ku itorero ry’Urugerero ruciye ingando, ritorezwamo abarangije amashuri yisumbuye, rugakora imirimo y’amaboko yo kubakira abatishoboye.
Ati “ Umwana ava i Rusizi akajya kubaka inzu i Nyagatare y’Umunyarwanda uyikeneye atagombye kubaza izina rye.”
Minisitiri w’Ingabo, Gen. James Kabarebe, yabwiye Umukuru w’Igihugu ko abatojwe bahawe imyitozo ngororamubiri, amayeri y’urugamba no gukoresha no gutanga amabwiriza y’urugamba, batojwe ubutasi bwo kumenya umwanzi no kumwirinda, kwirinda ibiyobyabwenge n’icuruzwa ry’abantu.
Uretse ayo amasomo, yanavuze ko bagiye basura ibikorwa bitandukanye birimo Ingoro Ndangamateka y’Urugamba rwo Guhagarika Jenoside, bamenya neza ubutwari bw’ingabo za APR zahagaritse Jenoside; basura n’uruganda rwa Volkswagen ruteranyiriza imodoka mu Rwanda, bamenya aho iterambere ry’igihugu ryerekeza.
Gen. Kabarebe yagize ati “Bamenye uburyo bwo kurinda igihugu cyacu kandi biyubatsemo ingufu z’umubiri n’ingufu z’umutima. Bashoje itorero bamenye ko ushaka igihugu agiharanira kandi ko nta wundi uzubaka u Rwanda uretse bo ubwabo.”
Iki cy’Itorero Indangamirwa cyarimo abiga mu mahanga 138, baturutse mu bihugu 20 birimo u Bubiligi, Canada, u Bushinwa, Chypre, Repubulika Iharanira Demokarasi ya Congo, u Budage, Ghana, u Buhinde, Ireland, Israel, u Buyapani, Kenya, Ibirwa bya Maurice, Pologne, Singapore, Arabie Saudite, Uganda, u Bwongereza na Leta Zunze Ubumwe za Amerika.
Iri torero ryasojwe ryari rifite intego yo “kubaka Umunyarwanda ukunda igihugu n’umurimo, ufite indangagaciro z’umuco Nyarwanda” ryarimo abakobwa 161 n’abahungu 407.
Amafoto: Village Urugwiro


text:
Abagore beretswe ko kwizigamira byabavana mu bukene
Yanditswe na MUKAGAHIZI ROSE
Perezida w’Inama y’Igihugu y’Abagore (CNF) asanga nubwo hari ikibazo cy’ubukene kikibangamiye abagore, kwizigamira byababera igisubizo cyo kubwigobotora.
Dr. Bayisenge Jeannette avuga ko Leta yashyizeho bumwe mu buryo bwihuse bwo kubigeraho burimo no kubakangurira kwitabira kwizigamira, binyuze mu mirenge SACCO.
Iyi gahunda ikaba yaraje yunganira izindi, nk’iyo kwitabira kubitsa mu mabanki atandukanye, ibigo by’imari iciriritse n’ibindi.
- Abakene n’abageze mu zabukuru bizigamiye Leta izajya ibongerera
- Gashugi: Nta mukozi wa Leta utakwizigamira ayo yaba ahembwa yose
Munezero Daphrose, umucuruzi w’imbuto, akaba n’umuyobozi w’itsinda rigizwe n’abagore bakoraga ubuzunguzayi, avuga ko kwizigamira byatumya babasha kwiteza imbere, bituma bihangira imirimo iciriritse.
Yabwiye Imvaho Nshya ati “Nkatwe dukora imirimo iciriritse iyo ubonye igihumbi cyangwa kuzamura ukayajyana muri banki runaka buhoro buhoro mu gihe gito aba amaze kuba menshi ku buryo wakwaka inguzanyo ukongeraho ayo wari ufite ukaba wakora umushinga ugaragara.»
Yakomeje avuga ko hari benshi mu bagore usanga batita kuri iyi gahunda, utwo babonye bakadusesagura mu tubari n’ibindi bidafite umumaro.
Uwimbabazi na we yagize ati “Mbona umugore witabiriye gahunda yo kwizigamira n’iyo yaba make ariko ageraho akagwira, nkange ngerageza kuzigama n’iyo yaba ibihumbi bibiri kandi agenda yiyongera ku buryo nabashije kubaka amazu ajyanye n’ikerekezo.»
Dr. Bayisenge Jeannette, Perezida w’Inama y’igihugu y’abagore ahamagarira abagore gushyira ingufu mu birebana no kwizigamira kuko ari byo bizatuma baca ukubiri n’ubukene.


text:
Kuva kuwa Gatanu tariki 3 Werurwe 2017, igiciro cya Lisansi cyazamutseho amafaranga 52 ugereranyije n’ayo yaguraga kuva muri Mutarama 2017.
Tariki 4 Mutarama, nibwo hatangajwe ko litilo ya lisansi itagomba kurenga 970 Frw, iya mazutu ntirenze 932 Frw, kuri uyu wa Kane tariki 2 Werurwe 2017, urwego Ngenzuramikorere (RURA) rwatangaje ko guhera kuwa Gatanu tariki ya 3 Werurwe 2017, igiciro cy’ibikomoka kuri peteroli kiza guhinduka aho lisansi i Kigali itagomba kurenga amafaranga 1022 y’u Rwanda kuri litiro.
Iri tangazo kandi rivuga ko mazutu yo ari amafaranga 958 Frw.


text:
Kofi Annan wari utegerejwe mu Rwanda yitabye Imana ku myaka 80
Kofi Anna wigeze kuba umunyamabanga mukuru w’Umuryango w’Abibumbye (UN) yitabye Imana mu gitondo cyo kuri uyu wa Gatandatu tariki 18 Kanama 2018.
Kofi Annan yari umwe mu bayobozi bakomeye bagombaga kuzitabira inama yiga ku guteza imbere ubuhinzi butangiza ibidukikije izateranira i Kigali tariki 3 kugeza 7 Nzeri 2018.
Mu itangazo umuryango we washyize ahagaragara, wavuze ko Kofi Annan yazize uburwayi butunguranye, atari amaranye igihe.
Kofi Anan wahawe n’igihembo mpuzamahanga cy’amahoro cya Prix Nobel, yayoboye UN kuva mu 1997 kugeza mu 2006.
Kofi Annan wavukiye muri Ghana mu 1938, ubuyobozi bwe yaranzwe no kwibasira Amerika ayishinja gukoresha ubuhangange bwayo igahutaza uburenganzira bwa muntu mu bihugu bito.
Aho yatunganga agatoki uburyo Amerika yagiye ishora intambara mu bihugu nka Iraq, yitwaje ko ishaka kurwanya iterabwoba.
N’ubwo Kofi Annan yaranzwe no kuba umuyobozi utararyaga indimi ku bibazo byugarije isi, atabarutse atarigeze yerura ngo yemere uruhare rutaziguye rwa UN mu gutererana imbaga irenga miliyoni y’Abatutsi bahitanywe na Jenoside.
UN yananiwe guhagarika Jenoside yatutumbaga mu Rwanda kugeza ubwo Abatutsi batangiye kwicwa, ahubwo yo ihitamo guhungisha ingabo zayo n’ibikoresho byari mu Rwanda.
Uyu mugabo wari ukuriye ishami rishinzwe ubutumwa bw’amahoro muri UN, ubwo Jenoside yabaga, yavuze ko uyu muryango utigeze utererana u Rwanda ubishaka.
Ibitekerezo ( 2 )
Yego rwose,niko bible ivuga.Umuntu witwaga PLATON utaremeraga imana dusenga,niwe wahimbye ko mu mubiri wacu habamo ikintu yise Roho kidapfa.Ariko nyine ni ikinyoma.Ntaho bible ivuga Roho ifite ubwenge kandi idapfa.Ibyiringiro byonyine ku bantu bapfa bumviraga imana,ni UMUZUKO uzaba ku munsi w’imperuka,bakabaho iteka mu isi ya paradizo ivugwa muli 2 Petero 3:13,abandi bakajya mu ijuru.
Niyigendere yabaye INTWARI.Gusa nanjye sinemera ko upfuye aba yitabye imana.Aba apfuye akajya mu gitaka.Niba yarakoraga ibyo imana idusaba,akazazuka ku munsi wa nyuma nkuko Yesu yavuze muli Yohana 6:40.
Yego rwose,niko bible ivuga.Umuntu witwaga PLATON utaremeraga imana dusenga,niwe wahimbye ko mu mubiri wacu habamo ikintu yise Roho kidapfa.Ariko nyine ni ikinyoma.Ntaho bible ivuga Roho ifite ubwenge kandi idapfa.Ibyiringiro byonyine ku bantu bapfa bumviraga imana,ni UMUZUKO uzaba ku munsi w’imperuka,bakabaho iteka mu isi ya paradizo ivugwa muli 2 Petero 3:13,abandi bakajya mu ijuru.


text:
Inyubako zishaje zo muri GSOB zituma itabasha kwakira abanyeshuri bahagije
Umuyobozi w’Urwunge rw’amashuri Indatwa n’Inkesha (GSOB),Padiri Pierre Célestin Rwirangira, avuga ko iri shuri rifite inyubako zishaje cyane, zituma ritabasha kwakira abanyeshuri bahagije, akavuga ko risanwe ryakwakira abana barenga 1200 rifite ubu.
Ahangiritse muri iri shuri harimo aho abanyeshuri bararaga, hari n’icyumba kinini (salle) cyakoreshwaga n’abayeshuri mu bikorwa bitandukanye kitagikoreshwa kuko igisenge cyashaje.
Hari kandi n’amazu agishakajwe amabati ya asbestos (fibro-ciment), ibintu bishobora kuzatera ingaruka ku buzima bw’ abanyeshuri bahiga.
Padiri Pierre Célestin Rwirangira uyobora iri shuri, avuga ko batekereje kuvugurura iri shuri kuva mu mwaka wa 2011, ariko bagasanga bo ubwabo batabibonera ubushobozi.
Agira ati “Mu Ukuboza 2011 nakoze inyigo yo kugira ngo dusane iri shuri. Nasanze kugira ngo ubone ko rikeye rimeze neza byadutwara amafaranga ageze kuri miriyari. Twanatekereje gukuraho asbestos gusa, dusanga byatwara miriyoni 300.”
Ubuyobozi bw’Akarere ka Huye iri shuri riherereyemo, buvuga ko bwagaragarijwe ko iri shuri rishaje kuva muri 2012.
Mu mihigo y’umwaka 2017-2018 aka karere kari kahigiye guzasana igice, kandi na REB yari yemeye kuzatanga miriyoni 169.
Nyamara ngo amafaranga REB yari yageneye iki gikorwa ngo ntiyatanzwe, kukobahisemo kuyakoresha ibyihutirwa cyane birimo kubaka ibyumba bishya no gusana amashuri menshi yari ashaje.
Eugène Kayiranga Muzuka, umuyobozi w’Akarere ka Huye, Agaragaza ko iri shuri riramutse risanwe, aho kwakira abanyeshuri 1200 ryakwakira 2000.
Mu gihe bagitegereje abaterankunga b’iri shuri ngo bazajya basana igice gito gito bifashishije amafaranga atangwa n’abanyeshuri, kugera igihe bazabonera inkunga ibafasha kuvugurura neza ishuri ryose.
Ishuri G.S Officiel de Butare ryubatswe mu mwaka 1930. Ryashinzwe n’Ababirigi ku ngoma y’ umwami Musinga na Mwambutsa w’i Burundi.
Ryari rifite intego yo kwigisha Abanyarwanda n’ Abarundi ari na yo mpamvu mu gushyiraho ibuye ry’ifatizo aba bami bombi bari bahari.
Kuva ryashingwa rimaze gutanga impamyabushobozi 7240.
Ibitekerezo ( 1 )
ni ngombwa ko iri shuri risanwa kugirango ritange ubumenyi bufite ireme ariko ritirengagije ko nubuzima bwiza bukenewe binyuze mu kwigira ahantu hazima


text:
Umuyobozi ushinzwe ibikorwa by’ubucuruzi muri AC Group, Umunyana Sharon, yatangarije IGIHE ko mu gihe cya vuba umugenzi azaba afite ubwo buryo bwo kongera amafaranga ku ikarita ye akoresheje ‘Mobile Money’.
Yavuze ko bateganya ko ubu buryo bushya buzatangira gukoreshwa mbere y’Ukuboza 2018, abagenzi bakazabusobanurirwa neza uko bazajya babigenza bifashishije telefoni yabo na nimero iba iri kuri buri karita y’urugendo.
Yagize ati “Turimo kugerageza ubwo buryo kugira ngo umugenzi ashobore kwishyiriraho amafaranga akoresheje telefoni.”
Ubu buryo bushya buzazana impinduka zikomeye kuko wasangaga abagenzi batonda imirongo ku bakozi babigenewe bongera amafaranga ku makarita, rimwe na rimwe ugasanga hari n’abagenda bavuga ko ayo batanze atari yo bashyiriweho.
Kugeza ubu gukoresha amakarita mu kwishyura amafaranga y’urugendo bimaze kumenyerwa mu Mujyi wa Kigali ariko biteganyijwe ko no mu mihanda ihuza intara bizagerayo, ariko biracyigwaho nta gihe kiratangazwa ko bizatangirira.
Umuhire Théophile ukoresha ikarita ya Tap&Go, yabwiye IGIHE ko ubwo buryo bufasha abagenzi kwiyongerera amafaranga ku ikarita ari bwiza cyane kuko abakozi ba AC Group ubusanzwe bongeraho aya mafaranga bataba ku byapa byose, bityo bikazabarinda n’umubyigano ubaho igihe umuntu ategereje umushyirira amafaranga ku ikarita ye.
Yagize ati “Kuba umuntu yazajya ashyira amafaranga ku ikarita ye akoresheje telefone byafasha abagenzi kuko hari ibyapa uhagararaho ugiye kwinjira muri bisi, wakozaho ugasanga nta mafaranga ari ku ikarita kandi nta mukozi wa AC Group uhari, ugasanga urasigaye cyangwa bikaba kwinginga shoferi ngo uyongerereho ku cyapa mwamusangaho.”
AC Group itangaza ko imaze gutanga amakarita miliyoni 1.3 ariko uyu mwaka ukazarangira imaze gutanga miliyoni eshatu.
Ikarita ya TAP&GO ntigikoreshwa gusa mu kwishyura amafaranga y’urugendo kuko mu Imurikagurisha Mpuzamahanga rya Kigali rizaba ku wa 26 Nyakanga kugeza ku wa 15 Kanama 2018, niyo izakoreshwa mu kwinjira aho gukoresha udutike tw’impapuro nk’uko bimaze imyaka bikorwa.
U Rwanda rukomeje gukataza mu bukungu bushingiye ku kwishyurana nta guhererekanya amafaranga mu ntoki, ku buryo umuntu ufite nimero ya telefoni yanditse muri Mobile Money ashobora kwishyura serivisi zitandukanye nk’umuriro, fagitire y’amazi, ibicuruzwa mu iduka, ifatabuguzi rya televiziyo n’ibindi.


text:
Gushyirwaho ikimenyetso cy’Imana ihoraho Kubera intambara ikomeye yabereye mu ijuru hagati ya Kristo na Satani, yatumye mu ijuru haba imitwe ibiri : abayobotse Imana bitwa abamalaika bera, naho abayobotse Satani bitwa abadaimoni. (Ibyahishuwe 12:7). Satani amaze gutsindwa aracibwa, ajugunywa mu isi, yibasira ikiremwa muntu, maze agusha umuntu mu cyaha cyo …Ibikurikira
Ubuhanuzi Buriho
Akaga ko gukunda indamu mbi
Icyitegererezo kuri Balamu Yananiwe kuba umunyakuri (kudashobora kwerura ukuri) Yakunze gushyeshyengwa Yakunze ibiguzi “Balamu yari umuhanuzi w’Imana kandi yari umuntu mwiza. Nyamara yaje guhakana yirundurira mu gukunda indamu, nuko akunda ibiguzi byo gukiranirwa. Ubwo Balaki yamutumagaho intumwa, yari afite imitima ibiri, nuko ahitamo gukurikira indamu ngo akomeze yemerwe kandi yubahwe …Ibikurikira
Icyo twigira kuri Elisa
Elisa ni we muhanuzi w’amahoro wagaburiye abanzi b’igihugu cyabo igihe bari bagiteye kandi ari we bashaka cyane (2 Abami 6:8-23), ariko ntiyabuze guhamagaza idubu zikica abana bigize ibyigomeke bo muri Isirayeli igihe bamusuzuguraga bamuserereza. “Elisa yari umuntu w’umugwaneza ufite umutima w’imbabazi; ariko yashoboraga no gukariha nk’uko bigaragarira mu byo yakoze …Ibikurikira
Ibuye rivuye k’Uwiteka
“Uko wabonye ibuye ryavuye ku musozi ritarimbuwe n’intoki, rikamenagura ibyuma n’imiringa n’ibumba n’ifeza n’izahabu, ni uko Imana ikomeye yahishuriye umwami ibizaba mu bihe bizaza. Kandi izo nzozi ni iz’ukuri, no gusobanurwa kwazo ntiguhinyurwa.”Daniyeli 2:45 Iri buye: Ryabonywe na Nebukadinezari “Urabyitegereza ugeza aho ibuye ryaziye ritarimbuwe n’intoki, ryikubita ku birenge by’icyo …Ibikurikira
UBUTUMWA KRISTO YOHEREREZA ABANYALAWODIKIYA
"Ku bantu bishimira umucyo wabo nyamara bakaba badashobora kuwugenderamo, Kristo arababwira ati “Ni yo mpamvu mbabwira ko, ibitangaza byakorewe hagati muri mwe, iyaba byarakorewe muri Tiro n’i Sidoni baba barihannye kera, bakambara ibigunira, bakisiga ivu. Ni yo mpamvu mbabwira ko ku munsi w’amateka, i Tiro n’i Sidoni hazahanwa igihano cyakwihanganirwa …Ibikurikira
KUMENYA UBUHANUZI
“Nyamara rero dufite ijambo ryahanuwe rirushaho gukomera, kandi muzaba mukoze neza nimuryitaho, kuko rimeze nk’itabaza rimurikira ahacuze umwijima rigakesha ijoro, rikageza aho inyenyeri yo mu ruturuturu izabandukrira mu mitaima yanyu. Ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, kuko ari nta …Ibikurikira
IKI NICYO GIHE
"Ikintu cyose kigenerwa igihe cyacyo n’icyagambiriwe munsi y’ijuru cyose gifite umwanya wacyo. Hariho igihe cyo kuvuka n'igihe cyo gupfa, igihe cyo gutera n’igihe cyo kurandura ibikuri. Igihe cyo kwica n'igihe cyo gukiza, igihe cyo gusenya n'igihe cyo kubaka. Igihe cyo kurira n’igihe cyo guseka, igihe cyo kuboraga n'igihe cyo …Ibikurikira
ABIYITA ABASIGAYE MU BUHAKANYI
Abadivantiste mu buhakanyi Bitandukanije n’Imana banga kuyoborwa na Bibiliya n’Umwuka w’ubuhanuzi bari barahawe ngo abe ari byo bibabera indongozi (Zaburi 119:105 ; Yohana 8 :31-32 ; 1 Korinto 3 :10-11 ; Elina White n’impano y’ubuhanuzi, p. 111-112, 137) ; bishyiriraho Indongozi yabo, bihamywa n’Inteko Nkuru, na yo ikemangwa n’Ibyanditswe (Evénements des derniers jours, p. 54). Bifatanije …Ibikurikira
Inzoga eshatu Babuloni iteretse amahanga
Izi nzoga Bibiliya yazigarutseho kenshi : “Iraguye, iraguye! Babuloni wa mudugudu ukomeye, wateretse amahanga yose inzoga ari zo ruba ry’ubusambanyi bwawo”. (Ibyahishuwe 14:8) “Kuko amahanga yose yanyoye inzoga… kandi abami bo mu isi basambanaga na wo, batunzi bo mu isi bagatungishwa n’ubwinshi bw’ubutunzi bwawo no kudamarara” (Ibyahishuwe 18:3) “…malaya …Ibikurikira
Umukristo nyakuri no gusohora k’ubuhanuzi
« Ni ukuri Uwiteka Imana ntizagira icyo ikora, itabanje guhishurira abagaragu bayo b’abahanuzi ibihishwe byayo » (Amosi 3:7). Bene Data na bashiki bacu, abo dufatanije kumenya ko Imana iriho, ko isi izarangira, ko hazabaho igihano cy’abanyabyaha n’ingororano y’abakiranutsi, no kumenya ko ibyo tubona byose mu miryango, mu madini, mu moko, …Ibikurikira


text:
Nyamasheke: Abaturage barasabwa kubyaza umusaruro amahirwe bafite bakikura mu bukene
Nyuma y’uko ubushakashatsi bwakozwe ku mibereho y’ingo ku nshuro ya gatatu bugaragaje ko 63,4% by’abaturage b’akarere ka Nyamasheke baba munsi y’umurongo Nyuma y’uko ubushakashatsi More...
NSR | Tugomba gutera intambwe nyinshi kugira ngo tuve mu bukene- Umuyobozi w akarere ka Nyamagabe
Umuyobozi w’akarere ka Nyamagabe, Mugisha Philbert aratangaza ko akarere ka Nyamabage kagomba gutera intambwe nyinshi kugira ngo kabashe kuva mu bukene.  Mugisha Philbert,umuyobozi w’akarere More...
Rwanda | Rukara: Nyuma yo kubona aho kwegeka umusaya batangiye urugamba rwo kurwanya ubukene
Bamwe mu baturage bo mu murenge wa Rukara mu karere ka Kayonza baravuga ko ubu bagiye guhangana n’ubukene nyuma yo kubona isakaro rizatuma babona inzu zo kubamo. Tariki 11 Gashyantare, ishami ry’umushinga More...


text:
Marie Josee Uwiringira
Amafaranga y’Ihazabu cyangwa amagarama acibwa abahamwe n’icyaha, aba agomba kujya mu isanduku ya Leta; ariko uturere dutangaza ko harimo ayo tutishyuza kuko tutamenya imanza yaciriwemo ngo tuzirangize.
Habarurema Jean Pierre, Umushinjacyaha ku rwego rw’Igihugu, avuga ko uturere tudashyira umuhate mu kwishyuza Ihazabu ya Leta, kandi ayo mafaranga agomba gukoreshwa mu Ngengo y’imari y’Akarere. Aragira, ati “ubundi ihazabu ni amafaranga ajya mu mutungo wa Leta. Ikibazo ni uko uturere tutayishyuza kandi yakagombye kugira uruhare mu iterambere ry’igihugu”.
Igitabo cy’amategeko ahana y’u Rwanda, gisobanura ko ihazabu ari igihano cy’amafaranga acibwa uwakoze icyaha, rigakurwaho n’uko uwariciwe yapfuye. Ingingo ya 43 ivuga ko Urukiko ari rwo rushyiraho igihe ntarengwa ihazabu itangirwamo; icyo gihe kikaba kidashobora kurenza amezi atandatu kuva urubanza rubaye ndakuka.
Uturere nk’urwego ruba rugomba kwishyuza Ihazabu n’amagarama y’imanza zaciwe n’inkiko z’ibanze, inkiko zisumbuye n’Ingereko z’urukiko rukuru, tugira imbogamizi zo kumenya abahanishijwe ihazabu, bityo ntitubashe kwishyuza ayo mafaranga ngo tuyashyire mu ngengo y’imari ya two. Ihazabu cyangwa amagarama y’urubanza yaciwe n’Urukiko rw’ikirenga yo ajya mu kigega cya Leta.
Tuyisenge Celestin, Umunyamategeko w’Akarere ka Gicumbi, ati “imbogamizi ni uko imanza zimenyekana ari izageze ku bahesha b’inkiko ariko nk’abafunzwe ntitumenya niba baratswe n’Ihazabu. Keretse habayeho gukora n’inkiko zikajya zitumenyesha raporo z’imanza zaciwemo ihazabu, ubundi natwe tukayikurikirana”.
Ikibazo cy’imikoranire mu kwishyuza Ihazabu kandi ngo kigaragara no mu bahesha b’inkiko bajya kurangiriza imanza abaturage ariko haba hagombwa no gutangwa ihazabu ntibayishyurize Leta.
Mudaheranwa Juvenal, Umuyobozi w’akarere ka Gicumbi, ati “Ubundi itegeko riteganya ko mbere y’uko uwakoze icyaha yishyura ibindi, agomba kubanza kwishyura leta, ariko abaheshabinkiko babirengaho. Bihutira kwishyuza iby’umuturage kuko ari we uba wabatumye, ibya Leta bakabireka”.
Uturere twifuza ko inkiko zajya zitanga amakuru ku manza zaciwemo ihazabu kugira ngo na two dukurikirane ayo mafaranga. Habumuremyi Evariste, Umuyobozi wungirije ushinzwe ubukungu mu karere ka Burera. Ati “icyaba cyiza, ni uko habaho imikoranire n’inkiko zikajya ziduha amakuru ku manza zaciwemo ihazabu, hanyuma tukajya kururangiza kuko dufite abahesha b’inkiko batari ab’umwuga benshi mu mirenge no mu tugari babidufashamo”.
Mutabazi Harisson, Umuvugizi w’Inkiko zo mu Rwanda, avuga ko hari tumwe mu turere tujya twandikira inkiko tuzisaba urutonde rw’Imanza zaciwe kugira ngo aharimo amafaranga ya Leta tuyishyuze. Ariko ngo kuba uturere twose tutabikora, Inkiko zose zigiye gusabwa kujya zihanahana amakuru n’uturere.
Aragira, ati “tugiye kwandikira abaperezida b’inkiko zisumbuye n’ab’ingereko, tubasabe barebe ukuntu bakorana n’uturere, bajye bahanahana amakuru”.
Nta mubare uzwi w’imanza zaciwemo Ihazabu zitararangizwa, ariko nko mu karere ka Gicumbi, umunyamategeko w’akarere ahamya ko izishyuzwa zitagera ku 10%. Ngo izishyuzwa zimenyekana bitewe n’abaturage baba bashaka kuyishyuza bibwira ko ari ayabo.


text:
Kaminuza y’Ubuvuzi yo mu gihugu cy’u Buhinde ifite ishami ryayo muri Uganda ‘IIHAS (Indian Institute of Heatth and Allied Science) yahaye ikaze abanyarwanda bifuza kuminuza mu masomo ajyanye n’Ubuforomo na Laboratwari.
Iyi Kaminuza ya Maharaj Vinayak Global University ifite icyicaro mu Buhinde ikagira amashami hirya no hino ku Isi harimo n’iriri muri Uganda aho abanyarwanda bifuza kugana iyi kaminuza bashobora kujya gukomereza amasomo.
Ifite umwihariko wo kubaka ubushobozi bw’abiga ibijanye n’ubuvuzi, igahugura abaganga n’abakora muri Laboratwari basanzwe bari mu mirimo y’ubuganga igafasha n’abifuza gukora ubushakashatsi
Ubumenyi butangwa n’iyi kaminuza buri ku rwego mpuzamahanga bwahawe umugisha na Minisiteri y’Uburezi muri Uganda ibinyujije mu kigo gishinzwe Ubucuruzi, Amashuri y’imyuga n’Urugaga rw’Abaforomo n’ababyaza muri Uganda.
Amasomo atangwa na kaminuza ya IIHAS ajyanye n’Ubuforomo na Laboratwari:
Harimo ajyanye n’ubuforomo n’ububyaza [Nursing and Midwifery]
Ajyanye na laboratwari aho umuntu asoza afite impamyabumenyi ya Kaminuza [Diploma in Medical Laboratory Technology]
Harimo kandi n’amasomo y’igihe gito mu bijyanye na laboratwari [Certificate in Medical Laboratory Technology]
Hari kandi n’andi masomo azatangira mu ntangiro z’umwaka utaha arimo farumasi n’ubuganga.
Hari byinshi biteganyirijwe abanyeshuri ba IIHAS
Ku banyeshuri biga muri iyi kaminuza bimenyereza umwuga mu bitaro bya Rubaka, Butabika na Kisubi biherereye muri Uganda aho abenshi mu bimenyereza umwuga banahabwa akazi muri ibi bitaro.
Hari kandi n’abarimu baturuka mu Buhinde batanga amasomo muri iri shami ry’iyi kaminuza riri muri Uganda.
Umwihariko kandi ni uko umunyeshuri ubyifuza ahabwa amezi abiri yo kwimenyereza “Internship” ku cyicaro gikuru cy’iyi kaminuza ‘Maharaj Vinayak Global University mu Buhinde.
IIHAS ifite kandi isomero ryabugenewe rifasha abanyeshuri mu bushakashatsi ku ndwara zitandukanye. Ifite na gahunda y’amasomo atangwa mu mpera z’icyumweru, ku bafite ibindi bikorwa mu minsi isanzwe y’akazi.
Kwiyandikisha ku bashaka gutangirana na Nyakanga, Kanama na Nzeri 2018, birakomeje ku bashaka kwiga amasomo y’Ubuforomo n’Ububyaza.
Abiyandikisha bagana icyicaro cy’iyi kaminuza ku Muhima muri St Paul.
Ku bifuza kumenya birenzeho amakuru cyangwa abashaka kwiyandikisha bahamagara kuri 0784726208 | 0788559324 cyangwa bakabandikira kuri email [email protected] Bashobora no gukoresha urubuga rwa internet, w.w.w.IIHAS.org cyangwa w.w.w.edutechnolink.com.


text:
Umwe mu bakunzi bacu yatwandikiye agisha inama. Umva ikibazo cye nawe umugire inama.
Nanjye ndi mu nzira yo kurushinga, nitwa Jane (izina twamuhinduriye k’ubwumutekano we) ntuye mu Bugesera, umusore twiteguraga kurushinga mu mpeshyi we akorera mu mujyi wa Kigali.
Icyanteye impungenge, nakomeje kubaza umusore akazi akora mu mujyi wa Kigali, akambwira ko yoza amakaro, ko abakiriya bamuhamagara akajya kubogereza amakaro mu ngo, ko afite akamashini akoresha. Rwose hari n’abamuhamagara turi kumwe, bagahana gahunda numva, akambwira ati “ubu agatubutse karabonetse” nkishima kuko mba nejejwe nuko cheri akazi ke kagenda neza.
Umwe mu basore b’inshuti ye tuziranye, yanyibiye ibanga, bambwirako umuhungu tugiye kubana ari umupfubuzi. Njyewe nta nubwo abapfubuzi nari mbazi ni nabwo bwa mbere nari numvise iri jambo, aransobanurira ati ‘ni umusore cyangwa umugabo usambana n’abagore bakuze bakamuha amafaranga”.
Namubajije byinshi ansobanurira ko hari abagore baba batakitaweho n’abagabo babo, noneho bagahitamo gushaka abasore bakiri bato babapfubura mu gihe ababo baba batabagejeje ku byishimo, gusa naje kumva ko birimo ingaruka nyinshi.
Nakoze ubugenzuzi bwanjye, cheri mwaka telefone ye mutunguye, ndayijagajaga, ibyo nasanzemo ni akumiro, nasanzemo amafoto menshi y’abagore bagera muri 7 bambaye ubusa bamwoherereza, amagambo baba baganiriye na gahunda baba bahanye, byose narabyiboneye.
Gusa nahise mbimubaza, ambwiza ukuri ko atazi no koza amakaro, gusa ko abo bagore abenshi babeshya abagabo babo ko yoza amakaro kugirango nibamusanga muri urwo rugo batamwibazaho cyane, ko gupfubura abikoze imyaka 4 kandi ko amaze gukuramo ubutunzi.
Yansezeranyije ko abivuyemo, ko ubutunzi yabikuyemo buhagije ko agiye gushaka akakandi kazi ko gukora. Gusa ibi ntabwo nabyizeye, ndumva mfite impungenge, mungire inama. Murakoze!!.
Amahirwufitentawundimunu ndayumvanapee. Nibyiza ubwumenyakazakorahakirikare uzamyfashagushakabakiriya ikizakirutabyose ntuzegerupfuba
nshuti sigaho kwiroha mu ruzi urwita ikiziba!!!kubaka nibyo kwitondera.cyaneeeeeee!!ugize amahirwe ubibonye mutarabana!! uzampamagare kuri 0780245573
ndakekanawe warapfubye fatiraho nawe agupfubure
Ndumva ubonye umukozi ntugire ikibazo!
Tekezeza kubera urakenye ubu hakora pesa
wowe c urayafite niba ntayo azakomeza abikore nyine ark nimba ntacyago afite ntarb
Utekerezako niba abikora mutari mwabana se nimubana azabikreka?
None c ubundi ko mutari mwabana kuki wakwizirikaho igisasu kandi ukireba? Urumva c uzabyihanganira ko ingeso ipfa ari uko nyirayo yapfuye? Yego nibyo uramukunda ariko ntabwo ari itegeko ko ari we mubana kandi hari ibintu bishobora no gutuma uhita wumva ko umuntu akubaha cyangwa atakubaha. Niba ubyiboneye rero ntabwo nzi icyo waba ugitegereje. Kora igikwiye.
Fatiraho kuko ufite amahirwe 3 agirwa na bake:
1. Wowe ntuzigera upfuba
2. Nta mafaranga yo kwipfubuza
3. Ntacyo uzakena kuko afite akazi gahoraho.
Ahubwo wowe uri muntu ki?
Fatiraho kuko ufite amahirwe 3 agirwa na bake:
1. Wowe ntuzigera upfuba
2. Nta mafaranga yo kwipfubuza
3. Ntacyo uzakena kuko afite akazi gahoraho.
Ahubwo wowe uri muntu ki?
Mukobwa rero ntugire ngo biroroshye. Gukunda si umukino ariko kubaka urugo byo birenzeho!!! Sinzi niba ako kabaye icwende kazoga kagacya ariko Imana yonyine, kwihana neza no kuba mu Mana byamuhindura. Ariko niba urukundo rwanyu rutarageze kure cyane wategereza undi musore !! Uwo ntibizamworohera kureka abo banyamafaranga! Wambaza 0788777793 Komera.


text:
Ku nshuro ya kabiri Jwalkers bateguye igitaramo cyo gushima Imana
Ku nshuro ya kabiri itsinda Jesus Walkers ry’urubyiruko rw’abakristo ribarizwa mu mashuri makuru ryateguye igitaramo cyo gushima Imana kizitabirwa n’abahanzi barimo Serge Iyamuremye, Healing Worship Team n’abandi.
Nk`uko bitangazwa na Muhire, umuyobozi w’iri tsinda ngo intego yabo ni ugushima Imana ndetse bakabikora banabwiriza urubyiruko ngo bahindukirire Kristo
Yagize ati " Intego nyamukuru ni ugushima Imana ariko kandi tunabwiriza urubyiruko bagenzi bacu ngo bahinduke bakizwe, niyo mpamvu buri mwaka dutumira umwigisha umenyeranye n’ urubyiruko. Kuri iyi nshuro tukazakorana na Cleophas Barore, umushumba akanaba umunyamakuru kuri Televison y’igihugu."
Iki gitaramo gifite insanganyamatsiko igira iti ‘Wabanye natwe’ gisanzwe kitabirwa n’urubyiruko rwinshi dore ko umwaka ushize kitabiriwe n’abasaga 400 bagafatanya gushima Imana. Kuri iyi nshuro Jwalkers ikaba itangaza ko abazitabira igitaramo cyabo bazanyurwa n’imitegurire yacyo ndetse n’ubutumwa buzahatangirwa.
Tracy Umutoni ushinzwe itangazamakuru muri JWalkers yadutangarije ko iki gitaramo kizajya kiba ngarukamwaka mu kurushaho gushima Imana.
Yagize ati " Iki gitaramo ni icyo gushima Imana iba yaraturinze mu mwaka utambutse akaba ari nayo mpamvu kigomba kuba mu kwa mbere buri mwaka, ahanini tugashima Imana ariko kandi tukanaganira ku ijambo ry’ Imana."
Iki gitaramo kigiye kuba ku nshuro yacyo ya kabiri kiraba kuri uyu wa Gatanu tariki ya 05 Mutarama 2018 guhera i saa cyenda n’igice z’umugoroba kikazitabirwa n`abahanzi banyuranye . Kirabera i Remera mu itorero rya Healing Center.


text:
Ibintu by’ingenzi bituma urugo rukomera
Ingo nyinshi zisenyuka kubera impamvu zitandukanye zaba zituruka ku mugabo cyangwa se ku mugore. Ni byiza kumenya uko abashakanye bakwiriye kubana kugira ngo umunezero ukomeze mu rugo rwabo nk’uko bajya gushakana babyifuzaga.
Izi ni zimwe mu ngingo z’ingenzi zubaka urugo rugakomera nkuko Past Liliose Tayi yazitanze mu kiganiro cya Aglow Rwanda.
Kutaba nyamwigendaho
Umugore n’umugabo wese ntakwiriye kuba nyamwigendaho mu rugo kandi afite uwo bashakanye babana kandi bafatanije inshingano z’urugo, iyo umugore yitwaye gutyo bituma umugabo we atiyumvamo umumaro n’agaciro amufitiye, bityo ugasanga babanye nk’abataziranye, umunezero w’urugo ntugende uko bikwiye, ibi kandi bituma habaho kutuzuzanya ku bijyanye no gukemura ibibazo by’urugo.
Kwiga koroherana
Guca bugufi haba ku mugabo cyangwa ku mugore bikura impungenge mu muryango niyo ikibazo cyaba gikomeye kiracyemuka. Niyo mugenzi wawe yagukosereza, wowe wamwereka ikosa mu buryo butarimo intonganya cyangwa amarira kandi ukamubabarira utabanje ku murushya no kwereka abantu ibyabaye mu rugo rwawe. Igihe nawe wamukoshereje wihutire kumusaba imbabazi kandi aho kuvuga byinshi wisobanura, wicishe bugufi wemere ikosa.
Kutaba mwinshi mu rugo
Iyi mvugo isa n’idasobanutse, ariko isobanuye kutajya mu bintu byose bikorwa mu rugo witwaje ko uri nyirarwo. Hari nk’igihe usanga umugore cyangwa umugabo akora inshingano ze agakora n’izundi twavuga nk’umugabo ukora inshingano ze ariko agakora n’iz’umugore , iz’abana akareba ibyo guteka akareba imyenda y’abana akareba aho kubaka inzu bigeze, ugasanga ntaha mugenzi we umwanya ngo nawe akore inshingano ze.Umugore ni mutima w’ururgo ariko biba byiza nawe akoze inshingano ze n’abandi bagakora izabo.
Kuvuga icyakubabaje neza (ufite umutima mwiza)
Si byiza ko uvugana agahinda ,intimba cyangwa ubukana igihe ufite ikibazo, niyo waba wagitewe n’umugabo cyangwa umugore wawe , ugomba kumenya ubwenge muri byose, ntabwo kandi ari byiza guhagarika zimwe mu nshingano zawe nko gupfumbata umugabo ku bagore cyangwa kureka guhaha ku bagabo kubera ikibazo cyabaye. Nubwo ubabaye ariko ihangane ugaragaze umutima ukomeye mubwirane ikibazo neza kandi niba bishoboka musabane imbabazi kandi mufatanye gushaka igisubizo.
Kugira amahoro mu rugo :( niyo umugabo wawe cyangwa umugore wawe adashobotse)
Sibyiza kwereka umugabo wawe cyangwa umugore wawe ko ubana n’umuntu udashobotse mu buryo bumwe cyangwa ubundi . Hari abagabo cyangwa abagore bapfusha amafaranga ubusa, bagatanga impano zitumvikanyweho no kutuzuza zimwe mu nshingano z’urugo, ariko ntiwahorana amahane cyangwa urusaku cyangwa ngo uhore utora abantu, ahubwo ukora inshingano zawe neza kandi ugaragaze gucya ku maso ubundi nawe iyo umuhaye amahoro agenda ahinduka buhoro buhoro. Iyo nta ntonganya zihoraho abana bagira umutuzo kandi ntawe umenya imiterere y’uwo mwashakanye keretse wowe.


text:
MINEDUC yihanangirije abacunga nabi ibikoresho bihabwa amashuri
Minisiteri y’Uburezi (MINEDUC) yandikiye abayobozi b’uburere bose ibamenyesha ko itazongera kwihanganira imikoreshereze n’imicungire itanoze y’ibikoresho by’ikoranabuhanga mu mashuri.
Muri urwo rwandiko rwashyizweho umukono na Minisitiri w’Uburezi, Dr Eugene Mutimura, rwasohotse kuri uyu wa 13 Mata 2018, MINEDUC ivuga ko mu magenzura atandukanye yagiye akorwa mu bigo by’amashuri abanza, ayisumbuye n’ay’imyuga n’ubumenyingiro, hagaragaye ibibazo mu micungire y’ibikoresho by’ikoranabuhanga (IT).
Mu bibazo byagaragaye haravugwa za mudasobwa zigezwa ku bigo ntizikoreshwe ngo zifashe abanyeshuri mu masomo yabo, ndetse n’aho bazikoresha ntizisanwe mu gihe zagize ibibazo.
Hari kandi ngo ikibazo cy’umutekano muke w’ibyo bikoresho ndetse no kudakurikirana ibyibwe ngo bigaruzwe, hakavugwa cyane cyane za mudasobwa ngendanwa (XO na POSITIVO).
MINEDUC ivuga kandi ko igiye gukora irindi genzura, aho izasanga ibyo bibazo bigihari, abayobozi b’ibyo bigo ngo ntibazihanganirwa na gato, ndetse ngo bakaba bashobora no guhita bahagarikwa mu kazi nta yindi nteguza.
Muri Gashyantare 2018, amatsinda atandukanye y’abakozi ba MINEDUC basuye ibigo byose by’amashuri mu gihugu, bakaba barahuye n’ibibazo binyuranye bibangamira ireme ry’uburezi.
Bimwe muri byo ni imicungire itanoze y’abarimu ku buryo ngo hari abigisha bafite n’indi mirimo bakora nk’ubucuruzi n’ibindi.
Ibikoresho bigenerwa abanyeshuri ariko ntibikoreshwe cyangwa bigacungwa nabi ntibigirire akamaro abanyeshuri, urugero nk’ahasanzwe ibikoresho by’imirasire y’izuba bihenze ariko byangiritse bidakoreshejwe.
MINEDEC ikaba yasabye abayobozi b’uturere kwihutira kugeza ubwo butumwa ku bayobozi bose b’ibigo by’amashuri, mu gihe barimo kwitegura gutangira igihembwe cya kabiri cy’umwaka w’amashuri 2018-2019.


text:
Bamwe mu banyamatorero bakomeje gukemangwa:Itorero EDEN TEMPLE bamwe mu bapasiteri baryo bakomeje ubuhanuzi bw’ibinyoma busenya ingo RGB irebera.
Niba ntagikozwe ngo bamwe mubapasiteri ba EDN TEMPLE bahagarikwe mu byo bita guhanura rirafungwa kuko rimaze guteza amakimbirane mu ngo zitandukanye.
Amatorrro ari mu isi arahanura ibinyoma bishakira amaramuko,gusengera abarwayi cyangwa ibindi bibuza umutekano mu ngo kandi aribo babitera bihangayikishije bamwe mu bagabo bafite abagore basengeramo .
Ivugabutumwa rishingiye kuri Bibiliya ryigisha gukiranukira Umwami Yesu. Ivugabutumwa rishingiye k’ubuhanuzi ryo rirakemangwa,ariko ubu amwe mu matorero yo mu Rwanda akomeje kuvugwamo ubuyobe bw’abapasiteri bata inshingano bakiha guhanura ibinyoma. Inkuru yacu iravuga ku itorero EDN TEMPLE ribarizwa mu karere ka Kamonyi umurenge wa Runda.
Inkuru yacu irava hagati mu itorero EDN TEMPLE tukayihabwa na bamwe mu bakirisitu basengeramo,ariko ngo bakaba bagiye kuva mu itorero rya Mulisa John kubera amarorerwa aberamo. Abakirisitu twaganiriye bakanga ko amazina yabo yatangazwa kubera umutekano wabo bagize bati: Itorero EDN TEMPLE hagiye havugwa ubuhanuzi bwakorwaga na Olivier Rutebuka nabandi bagenzi,bigahishirwa,ariko tariki 05/ Kanama /2018 habaye amahano aho umugore witwa Rose yaje mu rusengero afite inkoni agakubita abantu yavugaga ko bavuga ngo yaba avugana na Olivier Rutebuka akaba ngo yaranamuhanuriye ibyiwe mu rugo,ikindi kivugwa ni uburyo Rutebuka yagiye mu rugo rwa Rose akahashyira ibintu nyuma akabisengera ngo abyirukanye mu izina rya Yesu.
Aba bakirisitu banadutangarije ko Rutebuka yatenzwe ,ngo ubu batibaza uko yagarutse mu itorero. Aha rero bakomeje badutangariza ko ngo haje kuza abagabo bafite ingufu bafata Rose bamushyira hanze y’urusengero we akisobanura avuga ko agira icyo atangaza ari uko Bishop Mulisa ahageze. Twahamagaye Bishop Mulisa yanga kwitaba tumwandikira ubutumwa asubiza bitinze aduha gahunda yo kuzamureba aho akorera kugeza na n’ubu twakoze inkuru tutaramubona agenda adukwepa,gusa mu butumwa yatwoherereje yatangaje ko ari ibibazo by’umuryango bitareba itorero.
Andi makuru yatangajwe ngo Olivier Rutebuka yigeze gutwara abantu gusengera i Kanyarira mu murenge wa Mwendo ho mu karere ka Ruhango umwe ahasiga ubuzima. Ubwo twaganiraga nabazobereye mu ijambo ry’Imana badutangarije ko kizira kikazira aho umugabo ajya mu rugo rurimo umugore nta mugenzi we uhari.
Nuba rero ubuhanuzi bw’ibinyoma bwadutse bwinjira mu ngo zabandi bugamije gutanya abashakanye nibuhagurikirwe bwamaganwe kuko ntaho twaba tuva twubaka sosiyete nyarwanda. Rutebuka namuhamagaye kuri telephone ye igendanwa ntangiye kumubaza ibimuvugwaho arakupa,nyuma navuganye nundi witwa Baptiste we yantangarije ko ntacyo yavuga hari ba nyirubwite bireba,mubajije niba koko mu itorero ryabo bararwanye,ansubiza yambwiyeko barwanye ariko ko bitareba itorero ko byareba inzego z’umutekano. Rose we twaramuhamagaye dusanga telephone ye irafunze.
Abo bireba nibatabare ingo zisenywa nabiyita abahanuzi kandi ari ab’ibinyoma.
Kimenyi Claude


text:
ISOMO RYA 7
Amateraniro yacu aba ameze ate?
Amateraniro y’Abakristo bo mu kinyejana cya mbere yabaga agizwe ahanini n’indirimbo, amasengesho, gusoma no kuganira ku Byanditswe. Nta yindi mihango yakorerwagamo (1 Abakorinto 14:26). Nuza mu materaniro yacu, uzasanga ari uko bimeze.
Ibyo twigishwa biba bishingiye kuri Bibiliya kandi bifite akamaro. Mu mpera z’icyumweru, buri torero rigira Disikuru ishingiye kuri Bibiliya imara iminota 30, igaragaza uburyo ibivugwa muri Bibiliya bihuje n’ibyo duhura na byo mu buzima ndetse n’ibihe turimo. Twese tuba dusabwa gukurikira muri Bibiliya zacu. Nyuma ya disikuru tugira Icyigisho cy’“Umunara w’Umurinzi” kimara isaha, aho abagize itorero bahabwa urubuga rwo gutanga ibitekerezo ku gice cyo mu Munara w’Umurinzi wo kwigwa. Icyo cyigisho kidufasha gukurikiza ibyo Bibiliya itwigisha mu mibereho yacu. Icyo gice tuba twize ni cyo n’abandi bo ku isi hose bari mu matorero arenga 110.000 baba bize.
Amateraniro adufasha kongera ubuhanga bwacu bwo kwigisha. Nanone tugira amateraniro yo mu mibyizi agizwe n’ibyiciro bitatu, yitwa Iteraniro ry’Umurimo n’Imibereho ya Gikristo. Iryo teraniro rishingiye ku Gatabo k’Iteraniro ry’Umurimo n’Imibereho ya Gikristo gasohoka buri kwezi. Icyiciro cya mbere cy’ayo materaniro cyitwa Ubutunzi bwo mu Ijambo ry’Imana, kidufasha gusobanukirwa neza ibice byo muri Bibiliya tuba twarasomye. Hakurikiraho icyiciro cyitwa Jya urangwa n’ishyaka mu murimo wo kubwiriza, kiba kirimo ibyerekanwa bigaragaza uko twaganira n’abandi kuri Bibiliya. Uwahagarariye amateraniro aduha inama zidufasha kongera ubuhanga bwacu bwo gusoma no kuvuga (1 Timoteyo 4:13). Icyiciro cya nyuma cyitwa Imibereho ikwiriye Abakristo, kitwereka uko twashyira mu bikorwa amahame ya Bibiliya mu mibereho yacu ya buri munsi. Icyo cyiciro kiba kirimo ikiganiro mu bibazo n’ibisubizo, kidufasha kurushaho gusobanukirwa Bibiliya.
Turizera ko igihe uzaza mu materaniro yacu, uzashimishwa n’inyigisho nziza zo muri Bibiliya uzumva.
Ni iki uzumva nuza mu materaniro yacu?
Mu materaniro yacu aba buri cyumweru, urumva ari ayahe uzazamo?


text:
Bamwe mu bakoze imirimo yo kubaka inzu ya World Vision igenewe ibikorwa by’isuku mu murenge wa Nyankenke mu karere ka Gicumbi bakomeje gutakambira ubuyobozi bw’aka karere ngo bishyurwe amafaranga bakoreye bayubaka. Hashize hafi imyaka ibiri.
Ni abakozi hafi 40 bavuga ko imyaka ibiri igiye gushira bakoze imirimo yo kubaka inzu ya World vision mu murenge wa Nyankenke ariko na nubu bakaba batarishyurwa nyamara bahora batakambira ubuyobozi ngo bishyurwe.
Bashingiye ku ngaruka ziri kubageraho bitewe n’icyo bita kwamburwa ibyabo bifuza ko ubuyobozi bw’akarere bwabakurikranira ikibazo kuko bamwe abana babo bamaze kuva mu mashuri abandi bibatera ubukene.
Ubuyobozi bw’akarere ka Gicumbi bugaragaza ko impamvu aba bakozi batishyuwe ari uko rwiyemezamirimo wabakoresheje yari afunzwe ariko ngo bagiye kubakurikiranira ikibazo mu gihe gito bwirinze gutangaza nk’uko Mudaheranwa Juvenal uyobora akarere ka Gicumbi yabitangarije TV na Radio one.
Ikibazo cyo kuba hari abaturage bamburwa hakitwazwa ko rwiyemezamirimo wabakoresheje afunzwe si aha mu murenge Nyankenke muri Gicumbi kibaye gusa kuko no mu murenge wa Kageyo hari abandi bubatse umuhanda w’amabuye wa Kageyo-Rukomo nabo bakomeje gutakamba ngo bishyurwe amafaranga bakoreye ariko igisubizo cy’ubuyobozi bw’akarere kikaba ko Rwiyemezamirimo afunzwe; ibyo abaturage babona nko kubikiza bagakomeza kubirengeniramo.


text:
Guverineri Gatabazi yise abakwepa Siporo yo ku wa Gatanu Imungu zimunga umutungo wa Leta
Umuyobozi w’Intara y’Amajyaruguru, Gatabazi Jean Marie Vianney yagereranyije abakozi ba Leta birengagiza umwanya wa siporo ya buri wa gatanu bagenewe na Leta, nk’imungu zimunga umutungo wa Leta.
Yabivuze kuri uyu wa mbere tariki 24 Nzeri 2018, mu nama yatumiwemo abayobozi bafite mu nshingano Siporo mu turere twose tugize Intara y’Amajyaruguru.
Iyi nama yanitabiriwe n’ abayobozi b’uturere bungirije bashinzwe imibereho myiza y’abaturage, abayobozi bashinzwe urubyiruko, siporo n’umuco ku rwego rw’uturere, ndetse n’ abashinzwe imiyoborere myiza mu turere.
Guverineri avuga ko mu gihe amasaha yagenewe Siporo atakoreshejwe uko bikwiye, bigira ingaruka nyinshi ku gihugu no kuri abo bakozi ubwabo.
Agira ati“Amasaha agenewe siporo kuwa gatanu, uyakubye n’umubare w’abakozi mu gihugu cy’u Rwanda ukayashyira mu mibyizi ukayihemba amafaranga, murumva igihombo igihugu kiba cyagize? Mu cyumweru kimwe ni ama miriyoni utabara”
Akomeza agita ati “Niba umuntu yagombaga gukora siporo ntayijyemo, agomba kugaragaza icyo yakoze muri ayo masaha. Uwakwepye iyo siporo, ntaho aba ataniye n’uwamunze umutungo wa Leta awunyereza cyangwa awukoresha nabi”.
Bamwe mu bitabiriye inama bagiye bagaragaza impamvu zimwe na zimwe zibabuza gukora siporo yo kuwa gatanu uko bikwiye.
Nsengiyumva Jean de la Croix umukozi w’Akarere ka Burera ushinzwe urubyiruko, umuco na Siporo agira ati“ Hari ubwo abakozi bihisha inyuma y’akazi kenshi rimwe na rimwe akakubwira ko hari raporo yasabwe agomba gutanga mu minota 30, ataboneka muri siporo.”
Nsengiyumbva avuga ko hari n’ubwo akazi kenshi k’abayobozi gakoma mu nkokora siporo. Ati“Hari aho kimwe cya kabiri cy’abakozi baba bagiye mu zindi nshingano z’akazi bahamagawemo n’ababakuriye bikabangamira Siporo, bityo ibyo bikaba bikwiye guhabwa umurongo ngenderwaho”.
Guverineri kandi avuga ko kuba abakozi bakomeje kwirengagiza siporo bigira n’ingaruka ku buzima bwabo, bikadindiza umusaruro bakagombye gutanga mu kazi.
Ati“impamvu Leta yashyizeho siporo kuwa gatanu ni uko siporo ari ubuzima. Umuntu wakoze iyo minsi y’akazi akoresha imbaraga ze zose, gukora siporo ni uburyo bwo kuruhuka no kwirinda stress z’akazi. Udakoze siporo nta musaruro twamutegerezaho”.
Yihanangirije abafite siporo mu nshingano ko mu gihe siporo ititabiriwe bagiye kujya babibazwa, avuga ko n’abadakora siporo kubera akazi bajya bareka gushyira akandi kazi mu mwanya wa siporo, utabonetse kubera imbamvu zitunguranye z’akazi, akagaragaza umusaruro wavuye muri ako kazi.
Mu zindi ngamba zafatiwe muri iyo nama mu guteza imbere siporo mu Ntara y’Amajyaruguru, hari ugushinga amakipe y’amagare muri buri turere, no gushyiraho amakipe anyuranye ahagararira uturere ku rwego rw’igihugu.
Harimo no kongera umubare w’ibibuga no gushyira imbaraga muri siporo mu bigo binyuranye by’amashuri ,ibya Leta no mu byikorera.


text:
Amasezerano ababyeyi bitegura kubona umwana bakwiye kuzirikana
Abashakanye bitegura umwana , baba bafite inzozi n’ amatsiko menshi y’umwana ugiye kuvuka .Rimwe na rimwe hari igihe haba ingorane mu gihe umubyeyi atwite n’impungenge ku buzima bw’umwana ariko muri byose bakwiye kwiringira Imana, bagafata ubuhungiro muri yo kuko itajya isubiza inyuma ijambo yavuze, kuko isohoza isezerano yasezeranye.
Niba witegura vuba kuba papa na mama cyangwa ukaba uri umubyeyi witegura kubyara undi mwana vuba, aha hari amasezerano y’Imana ukwiye kwitaho:
1. Imana izagukiza
“Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata.”( Yesaya 43:2 )
Buri mubyeyi asengera kugira ubuzima bwiza atwite , ariko tuzi abantu bari abizera bahamye bagiye bahura n’ingorane mu gihe bari batwite. Ariko Imana idusezeranya kubana natwe mu byiza no mugihe twumva tugenda mu mazi maremare asuma.
Abagore benshi ntibaba bizeye ko bazakira inda kubera ububabare n’umuhangayiko cyangwa ibindi bibazo by’ubuzima, ariko bakwiye kwizera Imana ikabana nabo buri gihe.
2. Imana niyo itanga ubudasa n’ubwiza
“Kuko ari wowe waremye ingingo zanjye, Wanteranirije mu nda ya mama. Ndagushimira yuko naremwe uburyo buteye ubwoba butangaza, Imirimo wakoze ni ibitangaza, Ibyo umutima wanjye ubizi neza. Igikanka cyanjye ntiwagihishwe, Ubwo naremerwaga mu rwihisho, Ubwo naremesherezwaga ubwenge mu byo hasi y’isi.”(Zaburi 139:13-15)
Imana ubwayo niyo ikora umurimo wo kuremera umwana munda ya nyina. Ntidushobora kubibonesha amaso ariko Imana niyo yita ku mwana ikamurema uburyo bwihariye buyishimishije. Humura rero umwana wawe azaba yihariye, ari mwiza kandi ashimishije Imana.
3. Imana niyo izi umugambi n’icyerekezo
“Nkiri urusoro amaso yawe yarandebaga, Mu gitabo cyawe handitswemo iminsi yanjye yose, Yategetswe itarabaho n’umwe.”(Zaburi139:16)
Imana ifite umugambi kuri buri muntu. Abenshi muri twe ntibazi ikizatubaho ejo cyangwa ku munsi ukurikiyeho ariko Imana yo yari izi iminsi yacu n’ibizatubaho mbere y’uko tuvuka. Bibiliya ivugako Imana yaduteguriye imirimo tuzakora. Ntituzi ibyo tuzakora ahazaza ariko Imana irabizi.
“kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.”(Abefeso2:10)
Bagabo namwe bagore mushyire ibyiringiro byanyu ku Mana kuko …. “Umwizera wese ntazakorwa n’isoni.”(Abaroma10:11)
Sophie @agakiza.org


text:
Kera tukiga mu mashuri abanza, twajyaga twumva ibihuha bitandukanye ku buzima bw’imyororokere. Gusa ukuri twamenye nuko guhuza ibitsina bidakiza indwara y’ibiheri mu maso benshi bazi nk’ibishishi.
Hari nkaho bajyaga bavuga ku byerekeye ibaba ry’inyoni bita matene ngo ryakoraga ibitangaza ku bahungu babaga bashaka kwigarurira imitima y’abakobwa. Ngo iyo wabonaga iryo baba maze ukarikoza mu nkari z’umukobwa wifuza, ngo yahitaga agukunda akakwishakira. Habaga n’ikindi gihuha kandi aho bavugaga ko umuhungu iyo yakoraga ku ibere ry’umukobwa ngo yahitaga amukunda. Ibi byo byatumaga abahungu bakubitwa iz’akabwana bakoze ku mabere y’abakobwa maze bakabarega.
Ikindi gihuha cyahozeho kandi kikiriho ari nacyo nshaka kuvugaho uyu munsi ni icyerekeye indwara y’ibishishi. Hanze aha rumwe mu rubyiruko ruracyafite amakuru ko iyo umukobwa andwaye ibishishi maze agakora imibonano mpuzabitsina cyangwa se agasigaho amaraso y’imihango bikira. Nahoze nkora ubushakashatsi ngo ndebe aho ibi byavuye ariko ntibyoroshye kumenya aho imyumvire nk’iyi iba yaraturutse. Igitangaje kandi ni uko iyi myumvire iri hose; haba mu Rwanda ndetse no mu mahanga.
Iby’uko ibishishi bishobora gukizwa no gukora imibonano mpuzabitsina ni ibintu abantu bose bajyaho impaka. Ni nka rwa rwenya ruti “Bamwe barabyemeza abandi bakabihakana”. Ariko iby’uko kwisiga amaraso y’umukobwa wagiye mu mihango bikiza ibishishi byo si byo. Ni abadasobanukiwe babivuga. Rero muri iyi nkuru turibuze kurebera hamweniba koko gukora imibonano mpuzabitsina bikiza indwara y’ibishishi.
Isano hagati y’indwara y’ibishishi n’ubuzima bw’imyororokere
Nkuko twabisobanuye ku buryo burambuye mu mkuru twakoze mbere ku ndwara y’ibishishi, hari isano yumvikana hagati y’indwara y’ibishishi n’ubuzima bw’imyororokere. Bimwe mu bitera iyi ndwara ni ukwiyongera kw’imisemburo y’imyororokere (Estrogen na Testosterone). Iyi misemburo itangira gukorwa ku bwinshi mu gihe cy’ubugimbi n’ubwangavu. Iyi ni nayo mpamvu iyi ndwara ikunze kwibasira cyane ingimbi n’abangavu.
Abavuga ko gukora imibonano mpuzabitsina bikiza ibishishi babihera he?
Ubushakashatsi bwerekanye ko gukora imibonano mpuzabitsina myiza (Ni ukuvuga ubyemerewe kandi nta ngaruka bizakugiraho) bigira ingaruka nziza ku buzima bw’umuntu. Muri zo harimo no kugabanya stress. Nkuko kandi twabibonye mu nkuru yacu ku ndwara y’ibishishi, stress zongera ibyago byo kwibasirwa niyi ndwara. Rero hari abitwaza iyi ngingo maze bakemeza ko gukora imibonano mpuzabitsina bikiza indwara y’ibishishi. Nibyo imibonano mpuzabitsina ishobora kugabanya stress ariko iyo abayikora batashakanye akenshi niyo iba imbarutso y’ukwiyongera kwa stress ahubwo naya ndwara washakaga kuvura ikiyongera.
Hari abantu kandi batekerezako gukora imibonano mpuzabitsina bigabanya imisemburo mu mubiri w’umuntu maze icyateraga ibishishi kikavaho. Niba nawe utekereza muri ubwo buryo reka ngukurire inzira ku murima. Imisemburo tuvuga ntabwo ari amasohoro ngo ibe yasohoka mu gihe cy’imibonano mpuzabitsina. Ubundi abantu bose baba abakora imibonano mpuzabitsina cyane cyangwa se abatayikora namba, bagira urugero rw’imisemburo bagira kandi akenshi ijya kungana. Rero ubwinshi by’imisemburo ntibwiyongera kubera imibonano mpuzabitsina.
Bene iyi myumvire itariyo ku misemburo iriganje ahantu henshi kandi igisekeje ni uko iba ivuguruzanya. Ni nka kwa kundi abantu bajya babona umukobwa ufite amabere manini bagahita bafata umwanzuro ko afite imisemburo myinshi ngo yatewe nuko akora imibonano mpuzabitsina cyane! (Soma inkuru: Ese gukora imibonano mpuzabitsina byongera ubunini bw’amabere) Nonese iyo bigeze ku mabere imibonano mpuzabitsina yongera imisemburo naho ku bishishi ikayigabanya? Ni ibinyoma.
Ukuri ni ukuhe?
Vuba aha ndi gutegura iyi nkuru, umwe mu bakobwa w’umuganga nabajije, yambajije ikibazo numva gifite ishingiro. Ese kuki hari abagore bafite abagabo bafite ibishishi? Iki kibazo nawe wakibaza maze ukumva ku buryo bworoshye niba gukora imibonano mpuzabitsina bikiza ibishishi.
Ukuri ni uko imibonano mpuzabitsina idakiza ibishishi.


text:
Murakaza neza kuri esoko, urubuga rushya kandi ruhambaye ,n’igisubizo cyo kwamamaza ibikorwa byanyu.
Hamwe na esoko ubu ushobora kugurisha nokugura icyushaka muburyo bworoshye,kugiciro cyiza:
- Ufite iduka ushaka aba kiriya benshi ?
- Ufite icyo ukora wifuza ko cyamenyekana ?Urumucungamali ?Umunyabugeni n’ubu
korikori ,Umucamanza ,umufundi n'ibindi byose ukora Gana ?
- Uratanga akazi ?Ushaka abakozi ?
- Ushaka kugurisha imodoka yawe? ?
- Urashaka kugurisha , gukodesha inzu cyangwa umudugudu ?
- Ufite icyindi cyintu ugurisha ?Gishya cyangwa cyakoze ?
Icyo wifuza kugirsha cyose byubahijwe amategeko gwino ugurishe hamwe natwe.
Dutegereje ko muduhamagara.
Abanyu,
Istinda rya eSoko


text:
Uko umusore yakegukana umutima w’umukobwa yakunze
Iturufu umuhungu ashobora kwitwaza agatereta umukobwa wese
Iyi ni imico ikwiye kuranga umusore wifuza urukundo ku mukobwa
Ni iki gituma abahungu bamwe baterwa indobo ?
Ni kenshi usanga umuntu yakunze undi ariko akabura aho abihera abimubwira cyangwa yabimubwira bakamukurizaho bimwe ab’ubu bita "gutera indobo". Burya umuntu aterwa indobo kubera uburyo yitwaye atereta, iyo umukobwa nta gahunda agufiteho ubimenya mbere y’uko umubwira ijambo ndagukunda.
N’ubwo hari usaba umuntu urukundo agahita arumwemerera atamugoye bitewe n’uwo ariwe, burya akenshi ushobora guterwa akadobo bitewe n’uko wagiye nabi cyangwa se wabihubukiye nyamara iyo witwara neza byashoboraga gucamo ukamwemeza.
Dore ibyagufasha kwitwara neza igihe ugiye gutereta umukobwa uwo ariwe wese ntabashe kukwigobotora atavuze YEGO.
1. Kubanza kumenyana n’uwo wifuzaho urukundo
Bijya bibaho ko umuntu ahura n’undi agahita amukunda, nyamara n’ubwo byabaho kwitonda biba ari ngombwa kugirango umenye uwo wakunze uwo ariwe, imico n’ibyiyumviro bye, amateka ye ndetse ukaba wanamenya niba nta wundi afite bakundana. Ibi rero nta handi uzabikura uretse kujya umuba hafi mukaganira, ukamwereka ko umwitayeho kandi umuhaye umwanya bityo akakwisanzuraho ukagenda umenye ukuri kumwerekeyeho buhoro buhoro.
2. Kwirinda guhita umusaba urukundo mu magambo
Ni kenshi usanga abantu batekereza ko intambwe ya mbere mu gukundana n’umuntu ari uguhita ubimubwira mu magambo, nyamara ahubwo burya iyo ikwiye kuba iya nyuma y’izindi, mbese ukabimubwira wizeye neza ko akubwira "YEGO".
Ibi bivuga rero ko ugomba kwitonda, ukereka uwo wakunze ko umukunda mu bikorwa, mu buryo umufata, mu kumuha umwanya no kumwereka ko umwishimiye bityo buhoro buhoro nawe ugenda ubona icyo wa muntu agutekerezaho, kuburyo iyo nawe agukunze ubibona mbese mukabanza gukundana mu bikorwa ya magambo akazaza nyuma.
3. Kwirinda kumwereka ko umufuhira cyangwa se umuyobora
Ibi bikunze kubaho cyane ugasanga umuntu arafuhira undi batari banemeranya urukundo. Ibi ntibivuga ko wakwikuramo ibyo byiyumviro kuko nyine byizana, ahubwo ugomba kugerageza kubyibikamo ntubimwereke. Naguha gahunda akayica wimurakarira ngo ubimwereke, numuhamagara ntafate telephone wimutonganya ngo umwereke uburakari. Irinde mbese kumwereka ko adafite ubwisanzure bwo kwitwara uko ashaka ahubwo agomba kwitwara uko wowe ushaka. Ibi byakuviramo kurya akadobo kandi wenda amaherezo wa muntu mwari kuzakundana rugakomera.
4. Wimubera nk’umutwaro ngo umuzitire
Burya iyo abantu bakundana, biba byoroshye kuba umwe yabwira undi ngo byanze bikunze uyu munsi tubonane cyangwa byanze bikuze ejo tuzajyana aha naha n’ibindi nk’ibyo. Uwo wifuzaho urukundo rero mu gihe mutari mwabyerura rwose uramenye utazamushyiraho igitutu ugashaka ko ibyo umwifuzaho byose bigomba kugenda uko ubishaka. Ahubwo wowe muhe ubwisanzure busesuye, icyo umukeneyeho ukimusabe uciye bugufi naho bitari ibyo uzarya akadobo byihuse!
5.Kwirinda kuvuga amagambo menshi adasobanutse
Burya abakobwa bakunda abahungu bazi gusetsa ariko na none ntibakunda umuhungu uvugagura amagambo menshi, umuhungu uvuga adaha abandi umwanya wo kuvuga abakobwa ntibamukunda, niba uri kumwe n’umukobwa wifuzaho ubunshuti gerageza umuhe umwanya w’ijambo kandi wirinde kumuca mu ijambo ahubwo ugerageze umutege amatwi. Musore ujye wirinda kuvuga menshi cyane kugira ngo wegukane uwo wakunze. Kora ibikorwa byinshi bimwereka ko umukunda ugire amagambo macye.